ועדת הכספים, כנסת 23, פרוטוקול מספר 47, 2020-05-11 10:00

עודד פורר: בוקר טוב לכולם, היום ה-11 במאי 2020, י"ז באייר תש"ף.

עודד פורר: אני מתכבד לפתוח את ישיבת ועדת הכספים.

עודד פורר: אנחנו נתחיל עם הצעות לסדר של חברי הכנסת.

עודד פורר: ראשון הדוברים, אלון שוסטר.

אלון שוסטר: תודה רבה.

אלון שוסטר: היושב-ראש, יש מכתב שהעברתי אליך ממזכירות הקיבוץ הדתי והתנועה הקיבוצית בעקבות מפגשים שהם קיימו – אני הייתי שותף באופן חלקי – עם ערן יעקב, מנהל רשות המסים.

אלון שוסטר: המשק כולו נמצא בסיטואציה נוראית מבחינת אבטלה – 25% אבטלה.

אלון שוסטר: ומבין מאות אלפי העצמאים יש גם 10,000 חברי קיבוץ שמתאגדים בדרך שלהם.

אלון שוסטר: רשות המסים, לדעתי מתוקף חשבונאות שקשורה בכלל במיסוי, לא מוכנה למצוא את הדרך כדי שגם חברי קיבוץ שפרשו מעבודתם בגלל הנחיות בריאות, יהיו זכאים לסיוע כמו כל עצמאי אחר.

אלון שוסטר: הדבר הזה הוא בלתי נסבל וזאת אפליה בלתי אפשרית.

אלון שוסטר: אין לזה שום קשר לשאלה מי זכאי או לא לדמי אבטלה – הרי עצמאים לא זכאים.

אלון שוסטר: צריך לפתור את זה.

אלון שוסטר: אגב, התנועה הקיבוצית ביקשה לשלם עבור אבטלה, אבל זה לא רלוונטי בכלל.

אלון שוסטר: אני מבקש לקרוא לסדר את רשות המסים, את משרד האוצר שלא מגיב לעניין הזה.

אלון שוסטר: הדבר הפשוט שצריך לעשות הוא שאותם 2% מתושבי מדינת ישראל, העצמאים שמאוגדים כקואופרטיב בקיבוץ, יזכו למובן מאליו, לסיוע בזמן קורונה.

אלון שוסטר: תודה.

עודד פורר: תודה רבה.

מיקי לוי: שוסטר, בעוד שבוע תוכל לדפוק על השולחן ולבקש.

מיקי לוי: אנחנו פחות חלשים ממך.

אלון שוסטר: אני חושב שלא צריך.

עודד פורר: תודה.

עודד פורר: אורלי פרומן, בבקשה.

אורלי פרומן: בוקר טוב, אני רוצה לדבר על נושא מוסדות התרבות וגופי התרבות, שכאמור מתוקצבים במשך שנת עבודה על פי מבחני תמיכה ומודלים.

אורלי פרומן: מבחני התמיכה והמודלים הם גם פונקציה של פעילות של מוסדות התרבות.

אורלי פרומן: לא סוד הוא שמוסדות התרבות ראשונים להיות משותקים ולצערי גם אין שום מתווה יציאה.

אורלי פרומן: אני לא שומעת אף אחד צועק שצריך להיות מתווה יציאה מתקופת הסגר.

אורלי פרומן: בנוסף לכך, אם חושבים שאפשר לתקצב אותם עם תיקונים קלים לפי המבחנים הקיימים, לא מכירים את המבחנים ואת המודלים.

אורלי פרומן: זה צריך להיות סיפור אחר לגמרי – צריך להעתיק את שנת 2019.

אורלי פרומן: בדרך כלל, רוב מוסדות התרבות מקבלים גרוסו מודו אותו תקציב מדי שנה וצריך להעתיק את זה לשנת 2020.

אורלי פרומן: אסור לנו לתת לזה שמוסד תרבות אחד ייסגר.

אורלי פרומן: זה יהיה נזק ובכי לדורות.

אורלי פרומן: זאת הנשמה היתרה של מדינת ישראל.

אורלי פרומן: תודה.

עודד פורר: תודה, חברת הכנסת פרומן.

עודד פורר: חבר הכנסת עופר כסיף ואחריו חברת הכנסת מיכל שיר.

עופר כסיף: תודה.

עופר כסיף: אני רוצה להעלות בקצרה שני נושאים לסדר-היום.

עופר כסיף: ראשית, אתמול שלחו לי ממכללת ספיר מסמך שהוא לא פחות מאשר מרתיח.

עופר כסיף: את המסמך הוציאה ועדה פנימית של ספיר, שנקראת ועדת מחקר, יצירה והוראה ואני אצטט בקצרה מהמסמך: "נכפה על המכללה לבצע קיצוץ משמעותי בהיקף של 50% בתקציבי ועדת מחקר, יצירה והוראה.

עופר כסיף: " זה אומר ביטול מימון לכנסים, לפרסומים, למחקרים ולהרצאות.

עופר כסיף: זה מבוסס על מסמך שגם הגיע לידיי, שהוציא האוצר.

עופר כסיף: נאמרו לי דברים חמורים מאוד איך האוצר – הייתי קורא לזה שהוא על סף סחיטה באיומים – כופה על המכללות הציבוריות כולן "לא יוקצה תקציב לעידוד השתלמויות ומחקר עבור חברי הסגל האקדמי הבכיר".

עופר כסיף: איך אפשר לקדם אקדמיה בלי מחקר?

עופר כסיף: זאת חוצפה שלא תיאמן.

עופר כסיף: ועוד משפט אחד בנושא אחר לגמרי, אתמול בלילה פרסמה לי ירון בעיתון "הארץ" שהאוצר מתנגד למתן דמי אבטלה לעניים במקביל לקצבאות.

עופר כסיף: אין לי זמן ולכן אני רוצה לצטט רק דבר אחד מהמציאות הנוראית שבאה לידי ביטוי בכתבה.

עופר כסיף: האוצר דורש שהאנשים המוחלשים ביותר לא יקבלו קצבאות במקביל לדמי אבטלה.

עופר כסיף: כתוב במסמך, וזה מקומם במיוחד: "האוצר טוען שכפל קצבאות לנכים ולנשים ותיקות יגדיל את התמריץ ליציאה משוק העבודה בשל התנאים המשופרים ביציאה ביחס למצב הקיים, ועשוי לגרום לפגיעה בתעסוקה.

עופר כסיף: " אני שואל אתכם, חברים – הם השתגעו?

עופר כסיף: האוצר אומר לנכים ולנשים מבוגרות כי הם לא יקבלו קצבאות ודמי אבטלה במקביל כי זה ימריץ אותם לא לעבוד?

עופר כסיף: זה טירוף.

עודד פורר: תודה, חבר הכנסת כסיף.

עודד פורר: אגב, זה בניגוד למה שנאמר כאן בוועדה, לפחות על ידי מנכ"ל הביטוח הלאומי ועל ידי נציג אגף התקציבים, אבל אנחנו כבר רגילים שהם אומרים כאן משהו ועושים משהו אחר.

קארין אלהרר: אדוני לא אמר שהוועדה תגיש הצעת חוק בעניין הזה?

עודד פורר: כן, הגשנו.

עודד פורר: אני מחכה שחבר הכנסת ניסנקורן ייתן לנו פטור מחובת הנחה.

עודד פורר: חברת הכנסת מיכל שיר, בבקשה.

מיכל שיר סגמן: לאור המתווה של דחיית ההלוואות שאומת על ידי בנק ישראל ועל ידי הבנקים, אני מבקשת להכליל גם הלוואות בשיתוף פעולה מסחרי עם צד שלישי.

מיכל שיר סגמן: ההלוואות שפורסים היום לתשלומים הן הלוואות פרטיות, עסקיות ומשכנתאות, אבל הן לא כוללות מקרים בהם אדם לקח הלוואה במימון ישיר ואותה הלוואה נסחרת לבנק איגוד, למשל.

מיכל שיר סגמן: הכללים האלה לא חלים עליו ואין לו את ההטבה שכרגע אומצה.

מיכל שיר סגמן: הוצאתי מכתב לנגיד בנק ישראל ולמפקחת על הבנקים, ואני מבקשת מכם גם להצטרף אליה.

מיכל שיר סגמן: זה מסוג הדברים שלא חשבו עליהם והם קצת נופלים בין הכיסאות.

מיכל שיר סגמן: נתנו הטבה, אבל היא מאוד מאוד חלקית.

מיכל שיר סגמן: יש נתח מאוד גדול של הלוואות שפשוט לא נכלל בתוך זה.

מיכל שיר סגמן: תודה.

עודד פורר: תודה.

עודד פורר: חבר הכנסת איציק שמולי, בבקשה.

איציק שמולי: תודה רבה, אדוני היושב-ראש, ראשית אני מצטרף, כמובן, לדברים של חבר הכנסת כסיף.

איציק שמולי: זה דבר כל כך מופרך לומר לאנשים שקודם עבדו ועכשיו יצאו לאבטלה – אנשים נכים או מבוגרים – שעצם מתן דמי אבטלה בלי לפגוע בקצבאות, מה שנקרא קיזוזים, זה דבר שעומד בסתירה לאפשרות להחזיר אותם אחר כך לעבודה.

איציק שמולי: ממילא מדובר באוכלוסיות שעל אף הקושי והמוגבלות עשו מאמץ עילאי לפני תקופת הקורונה להיות בשוק העבודה.

איציק שמולי: לכן, הרצון שלהם לחזור לשם הוא ברור.

איציק שמולי: לא צריך להעניש אנשים ולשים בפניהם מכשול שאולי הוא בלתי עביר.

איציק שמולי: דבר שני, נושא שקרוב לליבך, אדוני, והוא הנושא של שכירים בעלי שליטה.

איציק שמולי: נושא זה עדיין לא נפתר.

איציק שמולי: כולנו כאן מקבלים על זה פניות רבות מהציבור.

איציק שמולי: הובטח שהאפשרות שלהם להגיש בקשות תהיה ב-1 במאי, אחר כך זה נדחה ל-7-6 במאי ועכשיו זה כבר נדחה ל-18 במאי.

איציק שמולי: מי יודע אם זאת התחנה האחרונה.

איציק שמולי: הדבר השלישי, אני מבין שהיה פה אתמול דיון שנבצר ממני להיות בו, בנושא המעונות.

איציק שמולי: הפתרון שנמצא הוא בלתי מתקבל על הדעת, לא עבור ההורים ולא עבור הילדים.

איציק שמולי: ראשית, שמים את אנשי החינוך במצב שבו הם באמת נאלצים לעשות משפט שלמה בין ילד כזה לילד אחר.

איציק שמולי: שנית, גם אם התקבלה החלטה כזו, אין שום סיבה להעניש את הילדים ולא למצוא להם מסגרות חלופיות.

איציק שמולי: ממילא זה גם מונע מההורים לחזור לשוק העבודה.

איציק שמולי: אני מאוד מאוד מקווה שנוכל יחד, גם באמצעות הכנסת, למצוא פתרונות לדברים הללו.

עודד פורר: תודה, חבר הכנסת שמולי.

עודד פורר: חבר הכנסת מיקי לוי, אחרון הדוברים מבין חברי הכנסת ונפתח את הדיון.

מיקי לוי: אולי אני אחכה לחשב הכללי כי אני רוצה לדבר על שכירים בעלי שליטה, שסוף סוף אישרו להם אבל דחו אותם ל-18 לחודש.

מיקי לוי: ממש חלם שאני לא מבין אותו.

עודד פורר: נתייחס גם לזה.

עודד פורר: אני רוצה לפתוח את הדיון.

עודד פורר: מכבד אותנו בנוכחותו יושב-ראש הסוכנות היהודית, יצחק הרצוג.

עודד פורר: אני רוצה לומר כמה מילים באופן כללי גם על המשבר וגם בראי נושא הדיון.

עודד פורר: חברי ועדת הכספים שמשתתפים בכל הדיונים יודעים בדיוק על מה אני מדבר.

עודד פורר: אנחנו עדים כאן למשבר ומחדל מתמשכים.

עודד פורר: זהו אחד המחדלים החמורים ביותר, בעיניי, שנתקלנו בהם אי פעם בניהול משברים מבחינת מדינת ישראל.

עודד פורר: המחדל הזה בא לידי ביטוי בכל תחום.

עודד פורר: הוא בא לידי ביטוי בדרך שבה מחזירים את המעונות ללימודים, כפי שציין חבר הכנסת שמולי; הוא בא לידי ביטוי בתחום התרבות; הוא בא לידי ביטוי בתחום העסקים הקטנים והעצמאים; הוא בא לידי ביטוי בתחום העמותות.

עודד פורר: בכל תחום שאנחנו נוגעים בו כאן בוועדה אנחנו עדים למחדל שהוא בלתי נתפס.

עודד פורר: גם בהתנהלות מול משרדי הממשלה, ברור לחלוטין שאף אחד בממשלה, לא בפקידות, לא בקרב שרי הממשלה ועד לראש הממשלה לא מבינים את גודל המשבר.

עודד פורר: הם פשוט לא מבינים את גודל האירוע.

עודד פורר: מה שאנחנו רואים היום זה רק התחלה של האירוע.

עודד פורר: אתם עוד לא רואים את האירוע.

עודד פורר: אנחנו רק יודעים שיש צונאמי שהולך להגיע.

עודד פורר: יש לנו רק התראת צונאמי.

עודד פורר: ניסיון ההתמודדות של הממשלה עם המשבר הזה הוא קטסטרופלי.

עודד פורר: הוא קטסטרופלי מבחינת היערכות וברור לחלוטין שלממשלת ישראל לא הייתה תוכנית מגירה להתמודדות עם משבר כלכלי באופן הזה כתוצאה ממגפה.

עודד פורר: אגב, מה שככל הנראה היה במדינות אחרות בעולם המערבי.

עודד פורר: מדינות אחרות פשוט שלפו את תוכנית המגרה והפעילו כי הן ראו מה קרה כשהיה סרס, כשהיה מרס.

עודד פורר: הן הבינו שאם זה יגיע אליהן, הן יצטרכו להיערך.

עודד פורר: שום תוכנית, הכול בשליפות.

עודד פורר: בשליפות הוציאו את כולם לחל"ת.

עודד פורר: בשליפות לא נותנים לעסקים להעסיק את העובדים שלהם, גם אם זה ב-10% או 20%.

עודד פורר: בשליפות מספרים על פתרונות שייתנו לכל מיני עסקים, ואין פתרונות.

עודד פורר: לא רק שלא הייתה תוכנית, גם לא מנסים לייצר תוכנית.

עודד פורר: כמעט חודשיים מתחילת המשבר אנחנו פה דורשים מהממשלה: תראו לנו תוכנית מה אתם הולכים לעשות.

עודד פורר: איך אתם נערכתם.

עודד פורר: קחו שבוע, שבועיים, שבו ותעשו תוכנית שאומת מה אתם הולכים לעשות.

עודד פורר: כלום, אפס.

עודד פורר: הכול שליפות מהמותן.

עודד פורר: מי שצועק חזק מקבל איזושהי כותרת שייתנו לו משהו ואחר כך מתחילים לרוץ איך זה יקרה.

עודד פורר: שכירים בעלי שליטה – זאת אותה דוגמה שהציג חבר הכנסת שמולי.

עודד פורר: אנחנו מדברים על זה, מדברים על זה.

עודד פורר: אגב, על הנושא הזה דיברנו מהיום הראשון.

עודד פורר: אחרי חודש אמרו: נמצא לזה פתרון.

עודד פורר: מצאו פתרון, הבטיחו שהוא יגיע ב-1 במאי.

עודד פורר: אני אגיד לך למה לא היה להם ב-1 במאי, כי הממשלה השקיעה מאמצי-על איך לא להגיע לכנסת ולוועדת הכספים כדי לחוקק את זה.

עודד פורר: דחו את זה ל-7-6 ואחר כך ל-12 ועכשיו זה ב-18 ולכאורה הם אמורים לקבל.

עודד פורר: אתה יודע מה, אני מאמין שהם יקבלו, אבל הם יקבלו כמו כל צד במשבר הזה, מעט מדי ומאוחר מדי.

עודד פורר: צריך להבין מה קורה פה – יש פה שריפה שמתפתחת בסדר גודל בלתי נתפס.

עודד פורר: אנחנו רואים את השריפה הזאת.

עודד פורר: ראינו את התחלתה, אנחנו רואים אותה הולכת ועולה ואנחנו יודעים שהיא תמשיך להתפשט.

עודד פורר: במקום לכבות את השריפה הזאת עם סופר-טנקר, פורסים טפטפות.

עודד פורר: אני אומר לכם, הם השתמשו באותה כמות מים כדי לנסות לכבות את השריפה הזאת – אגב, אולי אפילו ביותר כי היא תמשיך ותתפשט – מכפי שהם היו מוציאים אם הם היו באים עם סופר-טנקר ומכבים אותה.

עודד פורר: גם בעמותות ובמה שנדון בו עכשיו.

עודד פורר: כל גוף כזה, שקורס, לא יוכל להתאושש.

עודד פורר: צריך להבין בנושא הזה שעלויות ההתאוששות יהיו חזקות יותר.

עודד פורר: קל וחומר בנושא שתכף נפתח לדיון.

עודד פורר: אני מבקש לקבוע השבוע דיון עם מנהל רשות המסים, ספציפית על כל נושא תוכניות הסיוע וקצב ההתקדמות שלהן, בדגש גם על מחזורי הדיווח.

עודד פורר: מבקשים מעסקים לדווח על הירידה שלהם במחזורים במרס-אפריל.

עודד פורר: במרס-אפריל הם מקבלים את ההכנסות של ינואר-פברואר.

עודד פורר: את הירידה במחזורים במרס-אפריל הם יראו במאי-יוני.

עודד פורר: אני פונה מכאן לרשות המסים: תרחיבו את הדיווח ליוני, בהחלטה אחת מאוד מאוד קטנה.

עודד פורר: שנית, אני מבקש לקיים דיון ספציפית על כל הנושאים שנעלה ואני אשלח לרשות המסים רשימת נושאים שהם יצטרכו להתייחס אליה, על כל הבאגים, כולל מה קורה למי שפתח את העסק שלו ב-2018.

עודד פורר: 2019 הייתה שנה יותר טובה, אבל עדיין אין לו דוח.

עודד פורר: לכל הדברים האלה אנחנו נבקש לראות את הפתרונות.

עודד פורר: ככל הנראה נקיים את הדיון הזה ביום שלישי.

עודד פורר: לגבי העמותות, אני אומר כמה מילים לפני שאני אתן את רשות הדיבור – אני כמעט אומר חבר הכנסת הרצוג.

מיקי לוי: הוא היה בבית הזה כל כך הרבה שנים.

מיקי לוי: היה גם שר.

עודד פורר: היה שר, היה גם שר רווחה, נגע בהרבה מאוד מהתחומים.

עודד פורר: מדינת ישראל מסרה הרבה מהתפקידים שלה כמדינה למגזר השלישי.

עודד פורר: היא עשתה את זה במודע, מתוך אג'נדה, ובחלק מהמקרים זה גם עובד מצוין.

עודד פורר: אבל זה בדיוק המקום שבו היא חייבת לפרוס קודם כל את רשת הביטחון למגזר הזה, שנותן שירותים שהמדינה צריכה לתת.

עודד פורר: סיפרתי אתמול, ואני אגיד את זה שוב גם היום, כי זאת אחת הדוגמאות הכי טובות.

עודד פורר: בצפון יש מקום שנקרא בית אייל, שהקימה אורנה שמעוני לזכר בנה שנהרג בלבנון.

עודד פורר: הוא מנציח את כל תקופת השהייה של צה"ל בלבנון.

עודד פורר: אנחנו מציינים בימים אלה עשרים שנה ליציאה מרצועת הביטחון.

עודד פורר: ברור לחלוטין שמקום כזה – זה לא שהוא אתר הנצחה.

עודד פורר: הוא אתר שנותן טיפולים לאנשים עם מוגבלויות ומשלב בתוכו את כל המערכת הזאת.

עודד פורר: הוא לא לקח שקל מהמדינה.

עודד פורר: הוא לא ביקש מהמדינה שקל.

עודד פורר: בתקופה הזאת מדינת ישראל צריכה לתת רשת ביטחון כי האתר הזה נותן שירות בפריפריה לבעלי מוגבלויות במקום שהמדינה לא נמצאת בו.

מיכל שיר סגמן: גילוי נאות, בסך התרומות שאני תורמת בימים אלה כחלק מהמשכורת שלי, תרמתי גם לבית אייל.

עודד פורר: מבורך, מבורך.

קארין אלהרר: לצערנו, הרבה מהפילנטרופיה משכה את ידה.

עודד פורר: נכון, ובטח יצחק הרצוג, יושב-ראש הסוכנות היהודית, ידבר על זה.

עודד פורר: לכן הדיון הזה הוא סופר-חשוב.

עודד פורר: אנשי האוצר שנמצאים איתנו, אנחנו כבר שבענו מהבטחות בוועדה.

עודד פורר: הבטיחו לנו מסלול לעמותו, הבטיחו לנו מסלול כזה והבטיחו לנו שביום שלישי שעבר יונח חוק יסוד שיאפשר את הרחבת תקציב הסיוע בעוד 15 מיליארד.

עודד פורר: היום כבר יום שני, החוק הזה לא יגיע גם מחר ורק מחר יסתיים הזמן להערות הציבור.

עודד פורר: אם יהיה מזל הוא יגיע בסוף השבוע או בשבוע הבא לקריאה ראשונה.

עודד פורר: צריך להבין, זה חוק שבאמצעותו אמור להגיע עוד סיוע לעסקים.

עודד פורר: מתי תיתנו את הסיוע, למי שימות?

עודד פורר: אתם קונים עכשיו מכונות הנשמה למי שהולך למות, למי שכבר מת.

עודד פורר: אתם תבואו אליו עם מכונת הנשמה – הוא כבר מת, זה לא יעזור לו.

עודד פורר: בדיוק ככה מתנהלת התוכנית של הממשלה בסיוע לעסקים, לעמותות ולעצמאים.

עודד פורר: ואגב, גם למובטלים שבסוף לא יהיה להם מקום עבודה לחזור אליו.

עודד פורר: אני רוצה לפתוח את הדיון ולתת את זכות הדיבור ליצחק הרצוג, יושב-ראש הסוכנות היהודית.

יצחק הרצוג: שלום רב ותודה רבה לך, אדוני היושב-ראש, ותודה לכולכם, חברות וחברי הכנסת, אני באמת מרגיש פה בבית.

יצחק הרצוג: יחד עם ארגון מנהיגות אזרחית, ארגון הגג של כל מגזר המלכ"רים והעמותות, יזמנו שורה של צעדי חירום למגזר שכמעט לא עולה על הרדאר של התודעה הלאומית בצורה ממש שערורייתית.

יצחק הרצוג: המגזר הזה מהווה 15% מהתל"ג של מדינת ישראל; הוא 16% מהעובדות והעובדים במדינת ישראל.

יצחק הרצוג: הוא בעצם התשתית של כל חיי הרוח והרווחה והשירותים החברתיים של מדינת ישראל, החל משירותי בריאות הנפש ועד מוזיאונים.

יצחק הרצוג: הכול כלול בו.

יצחק הרצוג: מדברים בצדק, כמובן, על עסקים קטנים, בינוניים וגדולים, אבל לא מדברים על ארגונים כמו בית אייל, למשל, שהזכרנו עכשיו.

יצחק הרצוג: מדובר.

יצחק הרצוג: כל אחד מאיתנו קרוב אצל עצמו עם ארגונים מארגונים שונים שהוא או היא ליוו כל החיים.

יצחק הרצוג: המגזר הזה נכנס למשבר בצורה משברית.

יצחק הרצוג: הממשלה לא הקימה ממשלה ולא הייתה פה קואליציה וכנסת מתפקדת למעלה משנה, כל מסלול התמיכות שהוא סוג של כרית ביטחון מסוימת שהממשלה נותנת דרך משרדי הממשלה השונים, כמעט לא חולק.

יצחק הרצוג: כלומר, ארגונים נכנסו בחסר למשבר הזה וארגונים שהם בהתקשרויות עם המדינה, ההתקשרויות הפכו להיות מאוד מסורבלות מכיוון שזה מחייב מכרזים ובממשלת מעבר אין מכרזים.

יצחק הרצוג: יש ארגונים שהגיעו בחנק טוטלי למשבר.

יצחק הרצוג: הם התקיימו עד המשבר באמצעות תרומות או התחייבויות שונות, והתרומות נעצרו.

יצחק הרצוג: אני יכול לומר לכם, כמי שמייצג את הארגון היהודי הגדול ביותר בעולם שעובד המון עם יהדות העולם, אנחנו צופים ירידה דרמטית בהכנסות מיהדות התפוצות לכל המגזרים בארץ מכיוון שקודם כל, המשבר כל כך קשה שהם מפנים את כל המשאבים – אם הם לא עוצרים אותם – לקהילות עצמן.

יצחק הרצוג: הדיון הראשון התקיים אצל אדוני פה בוועדה, לפני כמעט חודשיים, והובטחו צעדים מצעדים שונים.

יצחק הרצוג: ליווינו את משרד האוצר.

יצחק הרצוג: היו צעדים טכניים, ברוכים.

יצחק הרצוג: זה בסדר גמור – מקדמות, כל מיני עניינים בירוקרטיים.

יצחק הרצוג: בסדר.

יצחק הרצוג: אבל כסף ישיר, חמצן למגזר הזה – לא ניתן למרות ההבטחה.

יצחק הרצוג: כשהייתי שר רווחה ב-2009-2008 הקמנו קרן לסיוע לעמותות ומלכ"רים לאור המשבר שפקד אז את הכלכלה העולמית.

יצחק הרצוג: הקרן הזאת נתנה תמיכה יפהפייה.

יצחק הרצוג: האוצר למד את הקרן הזאת, אבל אמר:

יצחק הרצוג: אני מוכן בהחלט להקים קרן כזאת מלכתחילה ולא בדיעבד, אלא שעד היום לא רק שהיא לא הוקמה, גרוש לא הועבר.

יצחק הרצוג: מתוך תחושת אחריות ומעמדנו בעולם הקמנו קרן כזאת מייד בהתחלה עם ארגון שנקרא עוגן, שזה בנק להלוואות חברתיות.

יצחק הרצוג: ההון של הקרן הזאת הוא 30 מיליון שקל ואני יכול להגיד לכם שזה כמעט נגמר.

יצחק הרצוג: עמותות צובאות על הפתחים ומחכות לסיוע.

יצחק הרצוג: יש מספר גדול מאוד של עמותות שעוד מחכות.

יצחק הרצוג: אני אומר לכם שזה ממש מוביל לאסון חברתי.

יצחק הרצוג: בדיונים אחרים הובטח שעוד השבוע תושק הקרן החדשה.

יצחק הרצוג: במקור, דובר על 200 מיליון שקל להזרמה מיידית לעמותות ומלכ"רים.

עודד פורר: זה הובטח כאן.

יצחק הרצוג: לאחר מכן, האוצר בא ואמר: לא, אנחנו נוסיף את זה לקרן לעסקים.

יצחק הרצוג: נוסיף שם קטגוריה שנקראת "מוסד ציבורי", אלא שהקריטריונים לא פורסמו עד עכשיו; אף מוסד לא יכול לפנות.

יצחק הרצוג: ואתם יודעים מה קורה בקרן הגדולה.

יצחק הרצוג: יש עמותות שלא יכולות לעמוד בתנאים.

יצחק הרצוג: לדוגמה, התנאים היו 30% הכנסות.

יצחק הרצוג: רוב העמותות, אין להן 30% הכנסות.

יצחק הרצוג: למשל, עמותות מזון, אין להן הכנסות, הן רק מוציאות.

יצחק הרצוג: לכן הדבר הזה מחייב קרן נוספת ודובר על קרן נוספת של 40 מיליון שקל עם הג'וינט.

יצחק הרצוג: וגם קרן זו עד עכשיו לא יצאה אל השוק.

יצחק הרצוג: אני משמש כאן לפה להמונים שצופים בנו, כל המגזר השלישי שמתחנן שתהיה פעולה אקטיבית להצלת המגזר השלישי.

יצחק הרצוג: תודה רבה.

עודד פורר: תודה, ליאור פינקל פרל, מנכ"לית ארגון מנהיגות אזרחית, בבקשה.

עודד פורר: אחריה התייחסות של הממשלה, של משרד הרווחה ואחר כך האוצר.

ליאור פינקל-פרל: בוקר טוב חבר הכנסת פורר, תודה רבה על הדיון החשוב הזה.

ליאור פינקל-פרל: ברשותכם, אני אשמח לתת את זכות הדיבור שלי ליושב-ראש שלנו, עורך הדין אופיר כץ, ואשמח להרחיב אחר כך על סקר שעשינו בימים האחרונים, שמראה שהמצב קטסטרופלי, הרבה יותר חמור ממה שחשבנו.

ליאור פינקל-פרל: 40% מהעמותות הבינוניות והקטנות שעושות עבודת קודש אומרות שהן לא ישרדו בחצי השנה הקרובה אם המצב הזה ימשיך.

ליאור פינקל-פרל: אנחנו צריכים להבין שמדובר בעשרות אלפי עמותות שיסגרו את הפעילות שהן עושות, ומאחורי כל עמותה יש אלפי אנשים שמקבלים שירותים.

ליאור פינקל-פרל: אני אעביר את זכות הדיבור שלי ליושב-ראש שלנו, אופיר כץ, כדי להרחיב ואני אשמח אחר כך לספר על קצת על הסקר שערכנו.

ליאור פינקל-פרל: תודה.

עודד פורר: בבקשה, אופיר כץ.

אופיר כץ: בוקר טוב, אני רוצה להמשיך במקום שבו סיים מר הרצוג.

אופיר כץ: היינו פה אצלכם בוועדה לפני חודש והעלינו את המצוקות של החברה האזרחית.

אופיר כץ: אני לא רוצה לחזור על זה כי זה כבר פורט.

אופיר כץ: בא משרד האוצר – גל לנדאו, שאני רואה אותו ואני מעריך את פעילותם– והציג בפני הוועדה שורה של פעולות שהם מתכננים לעשות.

אופיר כץ: אני כבר אומר, אגורה שחוקה אחת מהפעולות האלה לא הגיעה לחברה האזרחית.

אופיר כץ: מתוך 200 מיליון שקל שראש הממשלה דיבר עליהם, לא ראינו שקל אחד ישיר שמגיע לעמותות לסיוע.

אופיר כץ: אמרנו כל הזמן שהבעיה המרכזית היא לשמור על התשתיות כדי שבבוא הזמן, אחרי המשבר, אפשר יהיה להמשיך בפעילויות, אפשר יהיה לקלוט בחזרה את האנשים שיצאו לחל"ת או לחופשות, כדי שהארגונים ימשיכו לתפקד.

אופיר כץ: ובשביל זה צריכים לתת סיוע ישיר.

אופיר כץ: לפני שבועיים הכריז ראש הממשלה על קרן סיוע לעסקים קטנים ובינוניים.

אופיר כץ: בשולי הקרן הזאת הכניסו גם מוסד שנקרא מוסד ציבורי זכאי, שגם הוא יוכל לקבל כסף דרך הקרן הזאת.

אופיר כץ: אבל הגבילו את זה בשתי הגבלות שהן בלתי סבירות – האחת, כמו שאמר מר הרצוג, שיהיו הכנסות עצמיות של שליש לפחות.

אופיר כץ: ארגונים רבים מאוד לא מוכרים שירותים.

אופיר כץ: הם מתנדבים, הם נותנים לאנשים.

אופיר כץ: ההגבלה השנייה הייתה שגופים שהם מעל 20 מיליון שקל לא יוכלו להיכלל שם.

אופיר כץ: זה אומר שאילן ואלין ובית אלי שפירא ובית נועם, כל ארגון שאתם רוצים, לא נכנס לשם בכלל.

אופיר כץ: אז מה עשינו?

אופיר כץ: לא נתנו להם פתרון ואלה ארגונים שנותנים שירותים בכל הארץ להרבה מאוד משתמשים.

אופיר כץ: הם מעסיקים אוכלוסייה גדולה מאוד של עובדים.

אופיר כץ: העובדים יצאו לחל"ת ואם לא תהיה תמיכה בארגונים האלה, הם לא ישרדו.

אופיר כץ: צריך להבין את זה.

אופיר כץ: אז אמרו: רגע, רגע, אנחנו גם עושים קרן שתפתור את הבעיה לכולם.

אופיר כץ: הממשלה הקציבה 30 מיליון שקל ועוד 10 מיליון שקל שהיא ביקשה שהפילנטרופ יביא.

אופיר כץ: למה הפילנטרופה היה צריך להביא?

אופיר כץ: למה לא הממשלה מביאה?

אופיר כץ: אתמול הייתה ישיבת התנעה ראשונה של הקרן הזאת.

אופיר כץ: אני השתתפתי.

אופיר כץ: היו שם עשרים-שלושים איש.

אופיר כץ: כמובן שכאשר יושבים עשרים-שלושים איש, אי אפשר להסכים על כלום.

אופיר כץ: כמובן שהקרן לא מתחילה לפעול.

אופיר כץ: ביום ראשון הבא תהיה עוד ישיבה, יהיו שוב עשרים-שלושים איש, אבל אנחנו לא רואים גרוש מכל זה.

אופיר כץ: כל האנשים שמצאים שם – סליחה שאני מדבר בפופוליזם – הם עובדי מדינה או עובדי קרנות שב-1 בחודש קיבלו משכורת.

אופיר כץ: אז בשבוע הבא, בעוד שבועיים, בעוד חודש.

אופיר כץ: המגזר השלישי קורס ומי שלא מבין את זה, לא יודע מה קורה.

אופיר כץ: הממשלה תבין את זה היטב כשמאות אלפי אנשים יגמרו את החל"ת וירצו לחזור חזרה למגזר השלישי, לעבודה – לא יהיה להם לאן לחזור.

אופיר כץ: הממשלה תבין את זה טוב מאוד כשהיא תרצה שארגוני השטח ייתנו שירותים לאוכלוסייה בשטח ולא יהיו ארגונים.

אופיר כץ: זה פשוט מאוד.

אופיר כץ: מנופפים כל הזמן בזה שיש הלוואות והגוף היחיד שעובד, כמו שמר הרצוג אמר, זה באמת עוגן ואני שומע דברים טובים עליו.

אופיר כץ: כל ההלוואות דרך הבנקים, ככל שמדובר בארגונים חברתיים, אלה דברים שלא עובדים ממש ובכל מקרה, הלוואות צריך בסוף להחזיר.

אופיר כץ: מהיכן יחזירו את ההלוואות?

אופיר כץ: הלוואה זה סיוע?

אופיר כץ: זה לא סיוע לכלום.

אופיר כץ: אנחנו חושבים שאתם חייבים לקרוא קריאה חד משמעית לממשלה שישחררו מייד כסף.

אופיר כץ: ממש מייד.

אופיר כץ: לפני חודש הצענו הצעה של משהו רוחבי מאוד ולא קיבלו את זה לפני חודש.

אופיר כץ: בקרן שאתמול נפתחה התחילו לקבל את העמדה שלנו, בחודש איחור, והכסף הזה יגיע אולי בעוד שלושה חודשים אבל כבר לא יהיה למי לתת.

אופיר כץ: תודה רבה.

עודד פורר: תודה.

עודד פורר: אוסנת אביבי ממשרד הרווחה ואחריה גל לנדאו מהחשכ"ל.

מיכאל ביטון: היושב-ראש, אנחנו יכולים להגיד משהו לפני שהממשלה מתייחסת?

עודד פורר: אני מעדיף שתדבר דווקא אחרי שהממשלה מתייחסת.

מיכאל ביטון: אבל אני רוצה לאתגר אותם בעובדות שהם שמו לפנינו.

עודד פורר: היא תתייחס עוד פעם, מיכאל.

עודד פורר: תאמין לי.

עודד פורר: אוסנת, בבקשה.

אוסנת אביבי: שלום לכולם, בוקר טוב, קודם כל הערכה רבה לכל עמיתנו במגזר השלישי בתקופה הזאת.

אוסנת אביבי: מבחינת זרוע הרווחה במשרד, אני רוצה להגיד שרוב התוכניות והשירותים המשיכו לפעול בתקופת החירום כרגיל.

אוסנת אביבי: כל ההתקשרויות המשיכו ונעשתה הארכה אוטומטית להתקשרויות.

אוסנת אביבי: השירותים והארגונים התאימו את מערך השירותים שלהם לתקופה הנוכחית ונפגשו מרחוק, באופן וירטואלי, טלפוני.

אוסנת אביבי: גם כשנדרשו ביקורי בית.

אוסנת אביבי: כך שהמשרד המשיך התקשרויות.

אוסנת אביבי: התקציב זרם לרשויות ולארגונים ואם הייתה בעיה נקודתית כזאת או אחרת, היא טופלה.

אוסנת אביבי: המשרד המשיך לתפעל כרגיל.

עודד פורר: תודה.

עודד פורר: אין בעיה מבחינת משרד הרווחה.

עודד פורר: נהדר.

עודד פורר: גל לנדאו מהחשכ"ל, בוא תספר לנו גם אתה איך אין בעיות, איך הכול עובד פיקס.

עודד פורר: גל, קיימנו דיון ב-6 באפריל כאן בוועדה יחד איתכם.

עודד פורר: בסיכום הדיון ביקשנו לקבל בכתב מתי יהיו קריטריונים למענקים למלכ"רים, איך הקריטריונים עצמם ינוסחו, כמה כסף אושר למלכ"רים, כמה לא ואם בכלל.

עודד פורר: לא קיבלנו נתונים לגבי מלכ"רים ואני מניח שחודש זה מספיק זמן כדי לגבש נתונים או שאתם צריכים עדיין עוד זמן?

גל לנדאו: אני אתייחס לסוגיות.

גל לנדאו: שלום לכולם, לגבי קרן הסיוע, בסוף חודש אפריל הממשלה הקימה קרן סיוע לעסקים ובתוכה כללה גם עמותות.

גל לנדאו: אני חולק על איך שאופיר הציג את זה, שהוסיפו את העמותות כנושא שולי בצד.

גל לנדאו: אנחנו במשרד האוצר התעקשנו להכניס את העמותות.

גל לנדאו: אנחנו לא רואים הבדל בין צורת ההתאגדות בכל הקשור לסיוע, ולכן היה חשוב לנו להכניס את העמותות בסיוע הכללי שניתן לכולם.

גל לנדאו: הקריטריונים לקבלת סיוע במסגרת אותה קרן פורסמו כבר למוחרת החלטת הממשלה, לדעתי זה היה בסביבות ה-24 באפריל.

גל לנדאו: כבר שם נכתב שההגשה תהיה החל מה-12 במאי באמצעות רשות המסים.

גל לנדאו: מחר זה ה-12 במאי ואני בקשר עם רשות המסים.

גל לנדאו: אנחנו נמצאים איתם בקשר שוטף ואני מקווה שמחר הכול ייפתח ואפשר לבדוק את זה איתם.

גל לנדאו: גם הקריטריונים המפורטים נכללו בהחלטת הממשלה.

גל לנדאו: אני רוצה שתבינו את הרציונל למה היה חשוב לנו לעשות את זה.

גל לנדאו: בהתחלה הוקצה סכום של 200 מיליון שקל לטובת סיוע למגזר השלישי.

גל לנדאו: זה סכום נתון, קבוע, ובשלב הראשוני זה מה שהוקצב ולא ניתן היה לפרוץ אותו.

גל לנדאו: עצם זה שהכנסנו את הסיוע לעמותות לתוך הקרן שהוקמה ברשות המסים, שהיא קרן נוסחתית – כלומר כל ארגון שעומד בתנאי הסף זכאי למענק לפי נוסחה שנקבעה באותה החלטת ממשלה, ללא מגבלה תקציבית.

עודד פורר: זה לא נכון שאתה אומר שזה ללא מגבלה תקציבית.

עודד פורר: לפחות זה לא מה שנאמר פה בוועדה.

עודד פורר: בוועדה, וממה שאני מבין מרשות המסים, נאמר שבקרן הזאת יש מגבלה של 5.2 מיליארד שקל, ולכן היא נוסחה כך.

גל: 5.2 מיליארד שקל, להבנתי, זה באמת הערכה של רשות המסים לגבי העלות של זה.

גל: עם זאת, החלטת הממשלה ברורה וכל גוף שנכנס מקבל פיצוי לפי נוסחה קבועה שקשורה אליו, ואין כאן משהו ביחס לאחרים על מנת לאזן את הסכומים.

גל: ארגוני מגזר שלישי שיקבלו מענק באמצעות רשות המסים, השווי של זה יהיה יותר מ-200 מיליון שקל בשלב הזה.

גל: בדיוק כמו שאופיר אמר, אנחנו מכירים את תנאי הסף בקרן לעסקים, שם העמותות נדרשות להכנסות עצמיות.

גל: אני אגיד שיש הרבה עמותות שיש להן הכנסות עצמיות.

גל: כל ספקי הממשלה כוללים אלפי עמותות.

מיכל (מיקי) חיימוביץ': זה מכניס רק אותן בתוך הקטגוריה הזאת.

מיכל (מיקי) חיימוביץ': מה עם אחרים שאין להם?

גל לנדאו: זה מה שאני מסביר.

גל לנדאו: יש עמותות רבות שנכנסות פנימה ובנוסף להן, כמו שאופיר אמר - - -

קריאה: כמה הרבה?

קריאה: מה המספר?

גל לנדאו: אני מייצר מענה משלים, שמשמעותו באמת לעזור לאותם ארגונים חברתיים שפועלים עכשיו, אבל עושים זאת בהתנדבות, אם זה לאלימות במשפחה, שהם עובדים בפילנטרופיה.

קארין אלהרר: מתי יהיה המענה המשלים?

עודד פורר: גל, מתי יהיה המענה המשלים?

גל לנדאו: אנחנו נמצאים עכשיו בגיבוש שלו וכמו שאופיר אמר, אתמול היה לנו דיון.

גל לנדאו: יש עם זה בעיות.

מיכל (מיקי) חיימוביץ': לא, זה פשוט לא יאומן.

אורלי פרומן: לא יהיה למי לתת כי העמותות ייסגרו.

מיכל (מיקי) חיימוביץ': הדבר הזה עלה לראשונה מה-29 במרס.

מיכל (מיקי) חיימוביץ': זה פשוט לא יאומן, תראה כמה זמן כבר עבר מאז ואתם עדיין מגבשים את דרכי הפעולה?

גל לנדאו: לא.

גל לנדאו: המענה העיקרי גובש והוא נכלל בקרן שפורסמה.

גל לנדאו: ההגבלה שם היא עד 20 מיליון, בדיוק כמו לעסקים.

גל לנדאו: גם עסקים מעל 20 מיליון לא מקבלים כרגע.

גל לנדאו: כנ"ל לגבי עמותות בהיבט הזה.

גל לנדאו: גם הקרן המשלימה שתיפתח ככל שהנושא יוסדר, כרגע תהיה מגבלה עד 20 מיליון בדיוק כמו לשאר הגופים.

גל לנדאו: ככל שהממשלה תחליט להעניק סיוע לארגונים העולים מעל 20 מיליון, גם עמותות ייהנו מסיוע.

גל לנדאו: אנחנו לא רואים הבדל בין סיוע הניתן לעסקים לסיוע הניתן לעמותות.

עודד פורר: אז מה המענה שאתם מתכננים למי שפשע והמחזור שלו הוא 21 מיליון?

עודד פורר: הוא גם מקבל קנס או שהוא רק לא מקבל מענה?

גל לנדאו: אני לא מתעסק בפיצויים מעל 20 מיליון.

גל לנדאו: להבנתי יש פרטים באוצר שעובדים על זה.

גל לנדאו: דובר על ה-6 מיליארד שקל של העסקים הגדולים, שם יחולק איזה מודל לגופים יותר גדולים.

עודד פורר: זה לא רציני, גל.

עודד פורר: זה פשוט לא רציני.

עודד פורר: זה לא רציני לבוא לפה ולהגיד: אני לא מתעסק בעמותות מעל 20 מיליון שקל.

עודד פורר: את זה להגיד בדיון על העמותות שמשרד האוצר אומר:

עודד פורר: אני לא יודע מה יהיה הפתרון לעמותות מעל 20 מיליון שקל?

עודד פורר: אני לא מדבר על זה שהפתרונות שאתם מספרים לנו עליהם, לאלה שמתחת ל-20 מיליון שקל, גם אותם עוד לא ראינו.

עודד פורר: עוד לא ראינו איך זה עובד ועד לרגע זה לא הוצג וגם לא פורסם גם כלפי העמותות.

גל לנדאו: בשבוע שעבר יצאה הודעה מסודרת שלנו למנהיגות אזרחית ולכל העמותות.

גל לנדאו: זה הופץ גם לפלטפורמת גייד סטאר.

גל לנדאו: קיבלו בדיוק את כל הקריטריונים לקבלת מענק, קיבלו עוד רשימה שלמה של צעדים שנעשו.

גל לנדאו: אני לא יודע אם מנהיגות אזרחית הפיצה את זה, אבל אנחנו גם הפצנו באופן ישיר לכל הארגונים.

גל לנדאו: להגיד שזה לא נשלח, זה לא מדויק.

עודד פורר: אני רוצה לפתוח את הדיון.

עודד פורר: גל יאסוף את השאלות ויענה על כולן במרוכז.

עודד פורר: כולם ביקשו לשאול שאלות וכולם רשומים.

עודד פורר: למי שמגיע לוועדה בפעם הראשונה, הנוהל הוא שתמיד ראשונים מדברים חברי הכנסת מהחדר שבגלות.

עודד פורר: אנחנו נותנים לתפוצות משקל מאוד מאוד גדול.

עודד פורר: חבר הכנסת מיכאל ביטון ואחריו חברת הכנסת קארין אלהרר.

מיכאל ביטון: כבוד היושב-ראש, קודם כל, כל הכבוד שאתה לא מוותר על הנושא הזה ועושה עליו מעקב, למרות שהתוצאות של הממשלה דלות ודלילות גם בבוקר הזה והתשובות יותר כואבות.

מיכאל ביטון: לפני שאני אדבר על המגזר השלישי אנחנו נזכיר בכל יום ש-40,000 עניים, מקבלי קצבאות, גמלאים עובדים וחד-הוריות עובדות לא מקבלים סיוע בקורונה כי קוראים לזה כפל תמיכות.

מיכאל ביטון: האוצר לא מוצא פתרון והוא מוציא עמדה נגד סיוע לאימהות חד-הוריות עובדות ולגמלאים עובדים.

עודד פורר: בניגוד למה שהוא התחייב פה, מיכאל.

מיכאל ביטון: כן, זה בניגוד.

מיכאל ביטון: בכל יום נגיד את זה, היושב-ראש.

עודד פורר: ישב פה מנכ"ל משרד האוצר ואמר: מה, אתם לא מאמינים?

עודד פורר: מילה שאני אומר פה, מילה זה מילה.

מיכאל ביטון: בכל יום נגיד את זה עד שניתן להם את העזרה.

מיכאל ביטון: אסור לוותר, כל יום.

מיכאל ביטון: זאת השליחות שלנו.

מיכאל ביטון: לעניין המגזר השלישי, אני בקשר עם גל לנדאו על בסיס יום-יומי.

מיכאל ביטון: אני אומר לכם שלא ייתכן שקצב התגובה כלפי העמותות יפלה אותן לרעה.

מיכאל ביטון: מסתכלים על עמותות, ובצדק, כמי שנושאות בנטל בקורונה.

מיכאל ביטון: אלפי מתנדבים הלכו לסייע בקהילות, חילקו אוכל, עשו טיפולים מהבית, מצאו בני נוער בסיכון שלא הולכים לפנימיות.

מיכאל ביטון: הם עושים את העבודה ואנחנו לא מסייעים להם.

מיכאל ביטון: עמותה היא כמו כל גוף ויש בקרב העמותות אלפי אלפי עובדים.

מיכאל ביטון: כל עמותה בישראל, ולא משנה אם יש לה הכנסות עצמיות, לא משנה אם היא בשירות הממשלה וגם אם היא פועלת במאה אחוזים מתרומות, יש לה עשרות עובדים.

מיכאל ביטון: ואם היא נסגרת, יש עוד מובטלים במשק.

מיכאל ביטון: פניתי לאוצר בנושאים האלה ושאלתי שאלה, לפני שהבאנו 200 מיליון שקל מענקים לעמותות שלא קרה איתם כלום עדיין – כמה מהעמותות בישראל פנו לאשראי הבנקאי?

מיכאל ביטון: יש 6 מיליארד?

מיכאל ביטון: תביאו לי מספר.

מיכאל ביטון: תגידו כמה עמותות קיבלו סיוע.

מיכאל ביטון: עד לרגע זה לא קיבלתי תשובה.

מיכאל ביטון: אמרנו: ניתן 200 מיליון לעמותות ולמענקים.

מיכאל ביטון: פתאום אני מגלה שהאוצר אומר:

מיכאל ביטון: הסכום הזה ייכנס כסכום כללי לכל סך המענקים שיינתנו לעסקים, ונראה בעמותות כמו כל עסק.

מיכאל ביטון: יפה.

מיכאל ביטון: שאלתי: אבל איך נדע שהעמותות יקבלו 200 מיליון?

מיכאל ביטון: אולי הן ייקחו מזה רק 100 מיליון?

מיכאל ביטון: אמרו לי: אל תדאג, הן ייקחו יותר.

מיכאל ביטון: בסדר, אז בואו נראה את הנתונים.

מיכאל ביטון: מה שקורה בסוף זה שיש אלפי עמותות שנופלות בין הכיסאות שהן לא בקריטריון של המענק הזה מצד האוצר.

מיכאל ביטון: ואנחנו, הממשלה, יציבה.

מיכאל ביטון: כולנו מקבלים משכורת, עובדי מדינה מקבלים משכורת.

מיכאל ביטון: אנחנו גדלנו במגזר השלישי, היושב-ראש.

מיכאל ביטון: אתה היית יזם חברתי, אני הייתי יזם חברתי.

מיכאל ביטון: כל יושבי השולחן הזה היו חברים באיזו עמותה או שהובילו איזה מיזם.

מיכאל ביטון: חוץ מקרעי, שהוא רואה חשבון אבל הוא גם עושה עבודה טובה.

מיכאל ביטון: יש לנו חובה מוסרית לא לשכוח מאיפה באנו.

מיכאל ביטון: אני מבקש, היושב-ראש, שתיקח את הנושא הזה.

מיכאל ביטון: אני לא יודע מה יהיה גורלי בעוד יומיים.

מיכאל ביטון: אל תוותר עד שנביא את הכסף לעמותות.

עודד פורר: תודה, חבר הכנסת ביטון.

עודד פורר: חברת הכנסת קארין אלהרר.

שלמה קרעי: אני ביקשתי זכות דיבור לפני ביטון.

עודד פורר: שלמה, אני אספר לך שמקובל בדיוני הוועדה שחברי הכנסת שיוזמים דיון מקבלים את האפשרות לפתוח אותו.

עודד פורר: הנושא של העמותות, ייאמר לזכותו של חבר הכנסת מיכאל ביטון, מהיום הראשון שהוועדה נפתחה הוא ביקש לשים את זה על סדר-היום של הוועדה.

עודד פורר: אני יכול להראות לך את המסרונים בנושא ממנו יום-יום, שעה-שעה.

עודד פורר: תודה.

עודד פורר: חברת הכנסת קארין אלהרר, בבקשה.

עודד פורר: אחריה שתי דקות לחבר הכנסת שמולי, שגם הוא יזם את הדיון בשעתו.

קארין אלהרר: תודה רבה, אדוני יושב-הראש, מה שברור הוא שמי שכתב את המתווה הזה, כביכול, לסיוע לעמותות או שלא מבין איך עובדות עמותות או שבכוונה כתב אותו ככה.

קארין אלהרר: מי שכתב את המתווה, או שלא רצה שיהיה בו שימוש או פשוט חוסר הבנה של המטריה הזאת.

קארין אלהרר: אם באמת הם רוצים להראות רצינות, הייתי מצפה ששני דברים מאוד מאוד פשוטים, שרובם לא עולים כסף, ייעשו כבר בשלב הזה.

קארין אלהרר: הדבר הראשון, למשל, כמו שדחו את המס לעסקים, אפשר היה לדחות את המס על השכר.

קארין אלהרר: 7.5% זה לא מעט כסף.

קארין אלהרר: בואו תעשו את הצעד הזה כבונה אמון.

קארין אלהרר: הדבר השני הוא סעיף 46.

קארין אלהרר: יש עמותה שהיה לה סעיף 46 שלוש שנים ברצף, בואו תנו לה את השנה הזאת בלי כל הרגולציה.

קארין אלהרר: תראו שאתם באמת רוצים לעשות משהו.

קארין אלהרר: הכסף שנתנו להם לא מספיק לשום דבר.

קארין אלהרר: התנאים לקבלת הכסף לא מבוססי מציאות.

קארין אלהרר: באתי מהמגזר השלישי וכמו שאמר ביטון, כולנו היינו באיזשהו מקום חלק מזה.

קארין אלהרר: אם מישהו חושב לעצמו, שהמדינה יכולה לתת את השירותים שלה בלי המגזר השלישי – תנסו אותם.

קארין אלהרר: תנסו אותם ותראו איך תסתכלו בעיניים לאנשים עם מוגבלויות, לנוער בסיכון, לנשים מוכות ולכל האוכלוסיות שהמדינה תמיד שוכחת ושמה בסוף.

קארין אלהרר: אני אומרת לכם, האנשים האלה, שקמים בכל בוקר כדי לעשות את הדברים החשובים האלה, הם יסתדרו.

קארין אלהרר: מי שלא יסתדר זה האוכלוסיות בקצה.

קארין אלהרר: אז תתעוררו.

קארין אלהרר: פשוט תתעוררו.

עודד פורר: תודה.

עודד פורר: חבר הכנסת שמולי ואחריו חבר הכנסת סופר.

איציק שמולי: תודה רבה, אדוני היושב-ראש, קודם כל בשם כל הוועדה אני רוצה להביע הערכה אדירה למתנדבים, לפעילים ולכל אנשי ונשות המגזר השלישי במדינת ישראל, שבאמת עושים כבדרך קבע עבודה קדושה, ועל אחת כמה וכמה בשעה הזאת, בשבועות האחרונים.

איציק שמולי: אני רוצה לדבר איתכם בגילוי לב, מכאן אני הולך לפגישה עם מנכ"ל משרד הרווחה והוא בוודאי יסביר לי שמי שמספק את השירותים החברתיים במדינת ישראל, כפי שאמרה חברת הכנסת אלהרר, זה לא רק המחלקות לשירותים חברתיים ברשויות המקומיות ולא רק יחידות המשנה במשרד הרווחה.

איציק שמולי: מי שמוציא מן הכוח אל הפועל את המדיניות כלפי אוכלוסיות הקצה, בחלק גדול מאוד מן המקרים זה ארגוני המגזר השלישי.

איציק שמולי: זאת הייתה אמירה יפה של חברי מיכאל, שאמר שכולנו גדלנו שם, כי באמת כולנו גדלנו שם.

איציק שמולי: אבל מעל לכל דבר אחר צריך להבין שזה הצבא החברתי שאיתו מדינת ישראל איכשהו מתמודדת עם הבעיות בחצר האחורית שלה.

איציק שמולי: עוד לפני המשבר הזה, אנחנו יודעים שכמו המערכות הציבוריות הגדולות במדינת ישראל – הרווחה, הבריאות ועוד ועוד, גם המגזר השלישי הגיע על הגחון.

איציק שמולי: למרות זאת, הם יצאו למשימה הזאת וכולנו נחשפנו לזה בשבועות האחרונים.

איציק שמולי: הם לא שאלו, כי זה לא הטבע שלהם, מה יצא לנו מזה ומה יהיו הקריטריונים לקבלת הסיוע.

איציק שמולי: אני מכיר עמותות שלקחו את תקציב הקבע שלהן ופשוט עשו delete והעבירו את הכול מבלי לדעת, בלי לספק לעצמן אופק מה יהיה בעוד שלושה או ארבעה חודשים.

איציק שמולי: הן העבירו את הכול לפעילות כאן ועכשיו.

איציק שמולי: הן לא עשו פעולה כלכלית, הן עשו פעולה חברתית והן לא צריכות להיענש על זה.

איציק שמולי: החמצן לעמותות הללו חייב להגיע ולהגיע מהר מאוד.

איציק שמולי: המטרה, וצריך להבהיר זאת גם לאוצר, היא לא הקמת הקרן.

איציק שמולי: המטרה היא לממש את הקרן.

איציק שמולי: יקרה אחד משניים: או שיצליחו לממש את הקרן בעוד חודשים ארוכים, כי נראה שבניגוד לטיפול שהיה מהיר יותר מול ענפים אחרים, כאן יש תפיסה שכל מה שעושה המגזר השלישי זה אולי פריוויליגיה.

עודד פורר: אל תחשוב שהיה טיפול מהיר בענפים אחרים.

איציק שמולי: באופן יחסי.

איציק שמולי: הקריטריונים שהעמידו לעמותות בלתי מתקבלים על הדעת כדי לקבל איזושהי עזרה מקרן הסיוע.

איציק שמולי: מענישים עמותות על עצם זה שאין להן הכנסות, זה דבר שהוא באמת בלתי מתקבל על הדעת.

איציק שמולי: אמירה אחרונה, אדוני היושב-ראש, גם כי אמר את זה נציג משרד האוצר.

איציק שמולי: אי אפשר, פשוט אי אפשר לגזור גזרה שווה על עמותות ועל עסקים קטנים ובינוניים.

איציק שמולי: גם אם התקציב חוסה באותה קרן, זה פשוט עולם אחר לחלוטין.

איציק שמולי: לא צריכים להיות אותם קריטריונים וודאי שהתוצאה לא צריכה להיות שהמגזר השלישי, חלק ממנו פשוט נמחק.

איציק שמולי: אני אומר לכם, שעוד לפני שאמרתי את כל מה שיש בתוך משרד הרווחה, משרד הרווחה, כמו גם משרדים אחרים, לא יוכלו לספק את השירותים החברתיים במדינת ישראל לבדם.

איציק שמולי: צריך להגיד את האמת.

עודד פורר: תודה.

עודד פורר: חבר הכנסת אופיר סופר.

עודד פורר: אחריו אתן לאלי כהן מארגון פתחון לב.

אופיר סופר: בוקר טוב, קודם כל אני מברך על הדיון ומברך על הפעולות שנעשות.

אופיר סופר: אני רוצה לציין שאנחנו נמצאים כשבוע לאחר שסיימנו את חגיגת הניצחון על משבר הקורונה.

אופיר סופר: צריך לומר את האמת, שהדיון בעמותות תמיד אוחר.

אופיר סופר: הוא מגיע בעקבות והוא מתלבש על הפלטפורמה של העסקים או על פלטפורמה כזאת או אחרת.

אופיר סופר: אני רוצה לומר שכל העבודה צריכה להתבצע בצורה הרבה הרבה יותר מהירה.

אופיר סופר: אני נמצא בקשר עם האוצר בשבועות האחרונים בהקשר הזה ואני יודע שבונים מענה לעמותות מעל 20 מיליון שקל, בונים מענה לעמותות שהן מעסיקות גדולות ויש הבנה לצרכים גם לעמותות שנתמכות בפחות מ-30%.

אופיר סופר: צריך לראות שהדברים האלה לא יישארו בגדר דיבורים, כפי שאמרו פה קודמיי, אלא צריך לראות שזה עובר לעשייה.

אופיר סופר: התהליך צריך להתבצע במקביל וצריך לקרות מהר.

אופיר סופר: יותר מזה, צריך גם ליידע את העמותות.

אופיר סופר: העמותות האלה לא היו פנויות לעשות שום דבר אחר מלבד לעסוק באותן מצוות שהן עושות כל השנה – חינוך, רווחה, בריאות.

אופיר סופר: כל הפעילות הזו התבצעה עם הרבה יותר קשיים ועם הרבה הרבה יותר צורך.

אופיר סופר: לכן צריך לקחת את הנקודה של העמותות ולהעיף אותה קדימה.

אופיר סופר: צריך לזכור שאלו אנשים שיש להם פחות כוח לצעוק, יש להם פחות לוביסטים ולכן מחובתנו לדאוג להם בצורה יותר משמעותית.

עודד פורר: תודה.

עודד פורר: אלי כהן מארגון פתחון לב, בבקשה.

עודד פורר: הוא לא נמצא?

עודד פורר: חבר הכנסת מיקי לוי, בבקשה.

מיקי לוי: תודה רבה.

מיקי לוי: אני שוב פונה לאוצר, אני לא מבקש, אני דורש אדוני היושב-ראש, להפריד את ה-200 מיליון שקל משאר הבליל של החשבונות.

מיקי לוי: ואני מבקש, אדוני היושב-ראש, שהוועדה תדרוש דיווח כמה ניתן וכמה לקחו.

מיקי לוי: לפני שלושה שבועות שמענו על הכסף והאוצר אמר: הנה אנחנו נותנים, הנה אנחנו נותנים.

מיקי לוי: אני שומע פה ששום דבר לא קרה.

מיקי לוי: זה פשוט אסון ואתם לא מבינים את זה.

מיקי לוי: אתם לא מבינים איזה אסון מונח לפתחנו.

מיקי לוי: מדינת ישראל לאורך שנים אינה מסוגלת ללא העמותות שתומכות במגזר השלישי.

מיקי לוי: היא לא מסוגלת ולא יעזור כלום.

מיקי לוי: אם העמותות האלה לא יהיו קיימות מחר, חלילה, באופן תיאורטי, ויימחקו מעל פני המפה, מדינת ישראל לא תוכל להתמודד עם אותן מאות משפחות שיידרדרו.

מיקי לוי: גם היום הן בקו העוני אבל הן יידרדרו וייזרקו לרחוב.

מיקי לוי: אני מבקש מהאוצר, זה חשוב להערכתי כמעט יותר מכל דבר אחר.

מיקי לוי: תיקחו את העניין הזה ותרימו אותו.

מיקי לוי: ואני מבקש דיווח לוועדה.

מיקי לוי: זה לא יכול להמשיך להתנהל ככה.

מיקי לוי: אני שומע שלא קיבלו במשך שלושה שבועות אגורה אחת מ-200 מיליון השקלים שהבטיח ראש הממשלה.

מיקי לוי: איך אמרת, אדוני היושב-ראש, בא מנכ"ל האוצר ואמר: תסמכו עליי, הכול יהיה בסדר.

מיקי לוי: אז הנה, סמכתי עליך, אדוני מנכ"ל האוצר.

מיקי לוי: תמסרו לו בשמי שאני לא סומך עליו.

עודד פורר: תודה, חבר הכנסת לוי.

עודד פורר: אבי דאבוש, מנכ"ל ארגון רבנים לזכויות אדם, בבקשה.

עודד פורר: אחריו חבר הכנסת קרעי.

אבי דאבוש: שלום לכולם, בוקר טוב, תודה רבה על הדיון המאוד חשוב הזה.

אבי דאבוש: ראשית, התחלת, אדוני היושב-ראש, בעניין של היכולת שלנו לתוכנית מגירה מול משבר.

אבי דאבוש: אני מזכיר שב-2006 חווינו את מלחמת לבנון השנייה והיה שם משבר מאוד גדול בעורף.

אבי דאבוש: העמותות לקחו אחריות מאוד גדולה ובעקבות זאת הוקמה רח"ל – רשות חירום לאומית – שלא הופעלה, לצערנו, במשבר הזה.

אבי דאבוש: חלק מהעניין היה להבין שהמגזר השלישי זה לא nice to have.

אבי דאבוש: נאמרו פה הרבה דברים ואני לא רוצה לחזור עליהם, אבל זה עניין קיומי.

עודד פורר: הייתה סכנה שאם היו מפעילים את רח"ל, היה צריך לזמן את שר הביטחון גם למסיבות העיתונאים וזה הרבה יותר מסוכן מהמשבר במגזר השלישי.

אבי דאבוש: זו סכנה קיומית.

אבי דאבוש: אני לא נכנס לקטעים הפוליטיים האלה, אבל אנחנו היינו שם ולמדנו כולנו את הלקחים.

אבי דאבוש: שוב, אני אומר שזה עניין קיומי ולא עניין נחמד וקצת יותר טוב לאוכלוסיות.

אבי דאבוש: זה עניין קיומי.

אבי דאבוש: סיפור קצר על הארגון שלנו, רבנים לזכויות אדם.

אבי דאבוש: כמו שסיפרתם על בית אייל ועל אלפי אלפי עמותות אחרות, אין עבודת מטה.

אבי דאבוש: אני רואה את משרד האוצר אומר שוב ושוב שהרבה עמותות נכנסות לקריטריונים, ולא אומר מספר.

אבי דאבוש: בשבוע הראשון לתחילת המשבר הבנו שהאוכלוסיות שאנחנו עובדים איתן – ביום-יום יש לנו מרכז מיצוי זכויות בחדרה שמכוון לאנשים שחיים בעוני – פשוט נופלות בין הכיסאות.

אבי דאבוש: הקמנו קו חם וכמו שאמר חבר הכנסת שמולי, שיעבדנו את כל מה שיש לנו וכל מה שאין לנו.

אבי דאבוש: זהו קו חם שעדיין עונה לשאלות ולהרבה מאוד פניות וליווי של אנשים בעברית וברוסית.

אבי דאבוש: אנשים מכל רחבי הארץ, אנשים שחיים בעוני.

אבי דאבוש: אבל הנה, אנחנו לא יכולים אפילו להיכנס לשם כי אין לנו שליש הכנסות עצמיות.

אבי דאבוש: העזנו להביא כסף מתרומות ולא מהמדינה אז אנחנו לא עולים למדינה.

אבי דאבוש: אנחנו עושים עבודה מאוד משמעותית ובסופו של דבר לא יכולים להיכנס אפילו לקריטריונים.

אבי דאבוש: גם הרבה עמותות – שוב אני שואל מה זה הרבה – שנכנסות לקריטריונים, לא יראו את הכסף במשך חודשים ארוכים.

אבי דאבוש: כמו שאמרת, כבוד היושב-ראש, זה מכונות הנשמה למתים.

אבי דאבוש: אנחנו מרגישים שאלה דיבורים כמו חול ואין מה לאכול.

אבי דאבוש: אנחנו באמת באיזשהו שבר שאנחנו רואים אותו יותר ויותר.

אבי דאבוש: אנחנו יוצאים מהעניין הבריאותי ונכנסים לכלכלי.

אבי דאבוש: אנחנו פשוט נתרסק וכל האוכלוסיות האלה לא יקבלו מענה.

אבי דאבוש: וגם ארגוני הסנגור – מה לעשות, אנחנו רבנים לזכויות אדם.

אבי דאבוש: אז אפשר להגיד: וואלה, פוליטיים ומדברים גם בשם מבקשי המקלט ובשם בדואים בנגב וכולי.

אבי דאבוש: כן, גם להם צריך לתת מענה ויש ארגונים רבים, טובים, מצוינים וחשובים במדינה הזאת.

אבי דאבוש: הגשנו נייר יחד עם האגודה לזכויות האזרח ועם "בזכות" שעושים סנגור לבעלי מוגבלויות, עם "שתיל" ועם ארגונים אחרים.

אבי דאבוש: הארגונים האלה נחוצים למדינה וצריך להבין שאנחנו בשבר.

אבי דאבוש: כל הדיבורים היפים האלה לא יועילו לנו.

אבי דאבוש: יש אנשים טובים במשרד האוצר ובמשרד הרווחה, ואני מבקש מחברי הכנסת היקרים והנכבדים – אנחנו בקשר עם כולם ובאמת הם רוצים לעזור – צריך לייצר איזשהו שינוי, צריך שתהיה שורה תחתונה לדיון הזה ולמהלך הזה.

אבי דאבוש: תודה.

עודד פורר: תודה.

עודד פורר: חבר הכנסת קרעי, בבקשה.

אופיר סופר: חבר הכנסת פורר, הערה קטנה.

אופיר סופר: אם אפשר להכניס סעיף שאומר שאנחנו תומכים בארגוני הקרן החדשה ואז אולי זה יעלה את הדרייב פה לכולם.

שלמה קרעי: תודה, אדוני היושב-ראש, מעבר לעמותות הסיוע שאני חושב שאין עוררין על כך שלחלשים בחברה המדינה צריכה לסייע ככל שאפשר, פונות לכל חברי הכנסת, מן הסתם, משפחות שאין להן כלום בבית והן צריכות סלי מזון.

שלמה קרעי: אנחנו כחברי כנסת פונים לעמותות סיוע שיעזרו לאותן משפחות.

שלמה קרעי: לפחות את הדבר הזה - לחזק את עמותות הסיוע – זה משהו שאנחנו חייבים לעשות.

שלמה קרעי: דבר נוסף, היו משפחות רבות שנזקקו למחשב ללמידה מרחוק.

שלמה קרעי: יש את עמותת אחינועם שעזרה ככל שיכלה במהירות, אבל אני יודע שגם היא במצוקה.

שלמה קרעי: הפניתי אליה משפחות בימים האחרונים וזה קצת חורק כי יש תקציב של מיליונים שהיה אמור לעבור אליה והיא עדיין לא קיבלה אותו.

שלמה קרעי: זה גם משהו מאוד חשוב כל עוד לא חוזרים ללמידה פרונטלית בבתי הספר בצורה מלאה.

שלמה קרעי: יש לי הצעה קונקרטית לעניין הזה, סופר שעשרות מיליוני שקלים ניתנו כקנסות בתקופת הקורונה.

שלמה קרעי: קנסות קורונה.

שלמה קרעי: אני חושב שצריך לקחת את אותם עשרות מיליונים, אולי כבר 50 מיליון שקלים שנגבו כקנסות מהקורונה ולתת אותם לעמותות הסיוע ולאותן משפחות של נפגעי קורונה.

שלמה קרעי: אני חושב שזה יעלה את המוטיבציה של האזרחים לשלם את הקנסות האלה.

עודד פורר: תודה.

עודד פורר: חבר הכנסת סעיד אלחרומי, אחריו חבר הכנסת ניר ברקת ואז נפנה שוב לאורח מבחוץ.

סעיד אלחרומי: תודה, אדוני היושב-ראש, אני חייב להודות גם לחבריי שיזמו את הדיון הזה לפני תקופה לא מבוטלת, כפי ששמעתי מהחברים כאן, ועדיין גרוש אחד לא הגיע לעמותות.

סעיד אלחרומי: ארגוני החברה האזרחית עושים עבודת קודש.

סעיד אלחרומי: אני מגיע ממקום שבו התאגדו עשרות ארגונים בנגב והקימו חדר מצב.

סעיד אלחרומי: הם חילקו אלפי מנות מזון לתושבי הכפרים הלא מוכרים, למקומות שהמדינה לא מגיעה אליהם ולא יכולה להגיע גם אם היא תתאמץ לעשות את זה בתקופת חירום.

סעיד אלחרומי: אני מכיר אנשים שעבדו בארגונים והארגון שלהם הוציא אותם לחל"ת, אבל הם לא ישבו בבית.

סעיד אלחרומי: הם הגיעו לחדר המצב ועבדו כתף אל כתף עם יתר האנשים כדי לסייע, כדי לעשות עבודת קודש.

סעיד אלחרומי: דיבר חברי, יצחק הרצוג, ש-16% מהעובדים בישראל הם עובדי ארגוני החברה האזרחית.

סעיד אלחרומי: קריסה של הארגונים האלה משמעותה קריסה של המשק, קריסה של נתח גדול מאוד מהעובדים, מהמשפחות שיסבלו.

סעיד אלחרומי: הקהילה תסבול קשות.

סעיד אלחרומי: אני מתרעם על כך שבאותה צורה מתייחסים לעסקים וגם לעמותות.

סעיד אלחרומי: חברים, עסקים הם גופים רווחיים.

סעיד אלחרומי: אדם מקים עסק ורוצה להרוויח.

סעיד אלחרומי: עמותות לא שמות את הכסף בבנק, חוסכות ועושות מזה חסכונות.

סעיד אלחרומי: מה שיש יוצא לקהילה, לעבודה היום-יומית שלהם.

סעיד אלחרומי: אנחנו רואים שהם עשו עבודה מצוינת בחודשיים האלה וגם עכשיו הם מנסים לצאת מהמצב הקשה, כמו כל אזרחי המדינה.

סעיד אלחרומי: אדוני היושב-ראש, אני חושב שצריכה לצאת קריאה מאוד ברורה מהוועדה, ואני מצטרף לחברי מיקי, להפריד את ה-200 מיליון שקל משאר ה"סלט" שמשרד האוצר מתעסק איתו בחודשים האחרונים.

סעיד אלחרומי: והדבר השני, גם עמותות שלא נותנות שירותים ישירים – יש עמותות שמקושרות עם משרדי ממשלה ויש עמותות סנגור שנותנות ייעוץ ועושות את העבודה של משרדי הממשלה – קווים חמים וכל הדברים שאבי דאבוש דיבר עליהם.

סעיד אלחרומי: אני יוצא בקריאה: תצילו את הארגונים האלה לפני שיהיה מאוחר מדי.

עודד פורר: תודה.

עודד פורר: אני חייב לומר, ה-200 מיליון שקל שהובטחו כאן, הובטחו כקרן ייעודית ולא כחלק ממשהו.

עודד פורר: הדבר הנכון לעשות הוא להקים קרן ייעודית של 200 מיליון שקל שמתאימה לפרמטרים המתאימים לארגוני מגזר שלישי, וככל שמישהו עומד בתנאים של הקרן לעסקים, הוא יכול לגשת לקרן לעסקים.

עודד פורר: הוא יוכל לגשת או לזה או לזה ויבחרו העמותות איפה הנתיב המתאים להן.

עודד פורר: יש כאלה שיותר מתאים להן כי אוריינטציית הפעילות שלהם באמת יותר כלכלית ועסקית, ויש כאלה שיצטרכו לגשת לקרן העמותות.

מיקי לוי: אני חייב להעיר ואני מתנצל, אבל הקרן הייעודית צריכה להיות עם קריטריונים נוחים יותר, ולכן דרשתי להפריד אותה.

עודד פורר: נכון, נכון.

עודד פורר: אגב, זאת הייתה ההבטחה שניתנה לוועדה על ידי משרד האוצר.

עודד פורר: אני רק אומר לחברי הכנסת שיושבים פה בוועדה ואולי יהיו בקואליציה בעוד ימים ספורים, תזכרו את זה כשהקואליציה תביא לפה דברים ואז תוכלו לדרוש את מה שצריך.

עודד פורר: חבר הכנסת ניר ברקת ואחריו אני אתן לאלי כהן מארגון פתחון לב.

ניר ברקת: בוקר טוב, אנחנו שוב רואים את התפיסה השגויה של האוצר – הם רואים באירוע הזה אירוע תקציבי ואיך אפשר לחסוך תקציב.

ניר ברקת: התפיסה הנכונה לאירוע הקורונה היא תפיסה של ביטוח, אירוע ביטוחי.

ניר ברקת: היה אירוע, יש בו נפגעים, יש בו נזקים, בואו נאפיין את גודל העסקים שיש לעסקים, לעצמאים, לסטודנטים וגם לעמותות.

ניר ברקת: לכולם יש מכנה משותף רחב והתפיסה צריכה להיות לכולם תפיסה ביטוחית ובואו נראה איך מחזירים את כולם למסלול הקודם, לפני הקורונה.

ניר ברקת: זה לא אירוע תקציבי, זה אירוע ביטוחי.

ניר ברקת: לכן, ההמלצה שלנו היא ללכת למס רכוש, לעשות השוואת מע"מ, לנסות להגדיר את גודל הנזק ולסייע להם ביטוחית כך שיעברו בהצלחה את המשבר של הקורונה.

ניר ברקת: זאת התפיסה הנכונה.

ניר ברקת: אני רוצה להתייחס ספציפית לנושא העמותות.

ניר ברקת: כל בר דעת יודע שעמותות מרחיבות את פעילות המגזר הציבורי, בעיקר במקומות שבהם למדינה אין תקציב או אין יכולות או אין גמישות.

ניר ברקת: אנחנו רואים שחלק גדול מהעמותות הולכות ל-PPP – Public Private Partnership, עושות שקל מול שקל או בהרכב אחר על מנת לכסות יותר אתגרים חברתיים, חינוכיים ואחרים.

ניר ברקת: המדינה לא יודעת לעשות את זה לבד.

ניר ברקת: משבר הקורונה תפס את העמותות הללו כשהמממנים שלהן, הפילנטרופים שהם אנשי עסקים כאלה ואחרים שרוצים לסייע – הייתי שם בצד השני – היום יש להם קושי כלכלי מאוד מאוד גדול.

ניר ברקת: המקורות שלהם קטנו ומצד שני, האתגר החברתי גדל.

ניר ברקת: הן צריכות להתמודד עכשיו עם יותר קושי יותר עוני, יותר אתגרים, כשלכל אחת מהעמותות שעושה עבודת קודש יש פחות משאבים ויותר אתגרים.

ניר ברקת: המדינה חייבת להסתכל עליהן בקטגוריה נפרדת ואני מסכים, אדוני היושב-ראש פורר, שחייבים לשים את הקופה בנפרד ולהסתכל איך אנחנו מסייעים לחברים הללו.

ניר ברקת: אני חושב ש-200 מיליון שקל זה מעט מדי ויש להאיץ את התהליך הזה.

ניר ברקת: הם במצוקה גדולה וכבר הם נותנים פחות שירותים.

ניר ברקת: כולם עושים את החשבון מה יהיה – העתיד שלהם לוט בערפל, הם מבינים שאנשי עסקים שמממנים אותם, בסבירות גבוהה מאוד, רובם יקבלו פחות משאבים והם נמצאים במשבר מאוד מאוד גדול.

ניר ברקת: המדינה חייבת להבין שהעמותות זה הרחבה של השירות הציבורי למקומות שהמדינה לא יודעת להיכנס אליהם לבד, וחייבת אולי לא רק לתת להן את מה שהיה להן בעבר, אלא לבחון על פי הצורך ולהסתכל על פי קריטריונים היכן אנחנו יכולים לתת אפילו יותר ממה שתכננו.

ניר ברקת: הם עושים עבודת קודש והמדינה לא יודעת לעשות את זה לבד.

ניר ברקת: חייבים לעבור את המשבר הזה יחד איתם ושלא תהיה עמותה אחת שתיסגר בגלל הקורונה.

עודד פורר: תודה רבה.

עודד פורר: אלי כהן, מנכ"ל ארגון פתחון לב.

עודד פורר: אחריו חברת הכנסת מיקי חיימוביץ'.

אלי כהן: שלום רב, בהמשך לדבריו של חבר הכנסת ברקת – אני בדיוק נמצא בדרך לחלוקת סלי מזון בכרמיאל ובבוקעתה, בפרויקט שאנחנו עושים עם משרד הרווחה.

אלי כהן: זאת הדוגמה הכי טובה להמשכיות של הפעילות של המגזר השלישי את הפעילות של המגזר הציבורי.

אלי כהן: הדבר המרגיז ביותר בכל התהליך הזה הוא שמעבר לסיוע שאנחנו מגישים למגזר הציבורי, לא זו בלבד שאנחנו לא בעדיפות, אנחנו אפילו מופלים לרעה.

אלי כהן: בהשוואה לעסקים, אם מדברים על פיצוי לעסקים שהשאירו עובדים או שמחזירים עובדים מחל"ת, הדבר הזה לא מוחל באופן אוטומטי על עמותות.

אלי כהן: לצד זה שאנחנו עושים יותר ופגיעים יותר, אנחנו גם מקבלים הרבה הרבה פחות, כאשר ההחרגות פועלות רק לרעת המגזר השלישי.

אלי כהן: דבר נוסף שחשוב להתייחס אליו הוא העובדה שהפגיעה במגזר השלישי היא לטווח מאוד מאוד ארוך, גם כשהקורונה כבר לא תהיה פה.

אלי כהן: הדוגמה הכי טובה תהיה כשתגיע עונת הדוחות בסוף השנה, בדצמבר, אז יישבו חברות להסתכל על המאזנים שלהן.

אלי כהן: ברגע שהן יראו שהתוצאות שלהן קצת פחות טובות, היכולת שלהן לבוא ולתרום, כמו שקורה בדרך כלל בסוף שנה, תהיה הרבה יותר נמוכה.

אלי כהן: בסוף התהליך הזה הפגיעה בעמותות עדיין תמשיך להיות מאוד מאוד משמעותית.

אלי כהן: חייבת להיות התייחסות לפגיעה הזאת לרעה דווקא בעמותות, לפחות להשוות את התנאים למה שקורה במגזר העסקי.

אלי כהן: תודה רבה.

עודד פורר: תודה.

עודד פורר: חברת הכנסת חיימוביץ' ואחריה חבר הכנסת עופר כסיף.

מיכל (מיקי) חיימוביץ': תודה, ותודה לכם על הדיון הזה.

מיכל (מיקי) חיימוביץ': אני נמצאת כאן בעיקר מתוקף חברותי בוועדת הקורונה.

מיכל (מיקי) חיימוביץ': עסקנו שם, לבקשתי, כמה פעמים גם בנושא הזה.

מיכל (מיקי) חיימוביץ': אני רוצה לספר לכם שב-29 במרס בישיבה של ועדת הקורונה ביקשתי לדעת מתי תתחיל לפעול קרן הסיוע לעמותות.

מיכל (מיקי) חיימוביץ': מנכ"ל משרד האוצר אמר אז שזה עניין של כמה ימים.

מיכל (מיקי) חיימוביץ': זה היה ב-29 במרס.

מיכל (מיקי) חיימוביץ': ב-16 באפריל, בדיון נוסף שקיימנו בוועדת הקורונה, שאלתי את אסף וסרצוק, סגן הממונה על התקציבים באוצר, מה קורה עם הקרן.

מיכל (מיקי) חיימוביץ': גם שם הוא הבטיח שזה עניין של כמה ימים.

עודד פורר: זה עדיין כמה ימים.

עודד פורר: "כמה ימים" זה גם 365 ימים.

מיכל (מיקי) חיימוביץ': אני למדה היום על החיבור שמנסים לעשות בין אותה קרן של 200 מיליון ופתאום להכניס את זה גם לנושא של העסקים.

מיכל (מיקי) חיימוביץ': אני חושבת שזה דבר שממש אסור לעשות אותו.

מיכל (מיקי) חיימוביץ': אני מאוד הייתי שמחה להבין כאן האם אנחנו יכולים להבין את ההיגיון שעומד מאחורי הקריטריון הזה, של 30% הכנסה עצמית.

מיכל (מיקי) חיימוביץ': מישהו יכול להסביר לנו למה זה נקבע ומה בדיוק העיקרון שעומד מאחורי זה?

עודד פורר: גל, תרשום לך את השאלה הזאת.

מיכל (מיקי) חיימוביץ': דובר על גופים עם מחזור של 20 מיליון.

מיכל (מיקי) חיימוביץ': בין העמותות הגדולות שלא יוכלו להיעזר בקרן הסיוע הזאת, נמצאת עמותת "לתת", ואנחנו יודעים לכמה אנשים מעוטי יכולת העמותה הזאת מסייעת.

מיכל (מיקי) חיימוביץ': המנכ"ל של העמותה, ערן וינטרוב, קרא לבטל את המע"מ שהארגונים משלמים על חבילות מזון ותרופות לקשישים ולנתמכים.

מיכל (מיקי) חיימוביץ': נדרשת פה איזושהי יצירתיות, מעבר לתמיכה של הקרן, ויש עוד אפשרויות לסייע לגופים האלה.

מיכל (מיקי) חיימוביץ': אני קוראת פה למשרד האוצר לגלות יצירתיות בתמיכה ובעזרה לאותם גופים, שבאמת עושים עבודת קודש כל יום, ובימים האלה עוד יותר.

מיכל (מיקי) חיימוביץ': חבר הכנסת ניר ברקת הזכיר את הפילנטרופים, את אנשי העסקים שתורמים.

מיכל (מיקי) חיימוביץ': צריך להבין, ואת זה אני שומעת מהרבה מאוד עמותות שנשענות על תרומות קטנות של אנשים פרטיים, של 50 שקלים בחודש.

מיכל (מיקי) חיימוביץ': לאנשים פרטיים יש הוראות קבע והם תורמים לעמותות מידי חודש.

מיכל (מיקי) חיימוביץ': האנשים האלה נמצאים היום במצוקה וגם הוראות הקבע האלה מתבטלות היום.

מיכל (מיקי) חיימוביץ': אלה הכנסות שעליהן נשענות העמותות.

מיכל (מיקי) חיימוביץ': צריך להבין שמצוקה גוררת מצוקה וכל מה שקורה במשק מגיע אל העמותות גם מהבחינה הזאת.

מיכל (מיקי) חיימוביץ': לכן הסיוע חייב להיות יותר גדול.

מיכל (מיקי) חיימוביץ': 200 מיליון שקל זה בעיניי רק טיפה.

עודד פורר: תודה.

עודד פורר: חבר הכנסת כסיף ואחריו חברת הכנסת אורלי פרומן.

עופר כסיף: אני מצטרף לדברים שנאמרו קודם על ידי חבריי.

עופר כסיף: אני חושב שיש קונצנזוס די רחב לגבי הצורך בארגוני החברה האזרחית למיניהם.

עופר כסיף: אני רוצה להתמקד בנושא ארגוני הסנגור, דבר שהוזכר ממש בחטף.

עופר כסיף: הבעיה מתחילה מזה שמתייחסים אל הארגונים האלה כאל עסקים, ולכן הנתיב המרכזי של הסיוע שמוצע להם הוא דרך קרן הסיוע לעסקים קטנים.

עופר כסיף: הקרן הזאת מוציאה מהכלל מראש את רוב ארגוני הסנגור משום שאחד התנאים הוא שלמעלה משליש מההכנסה יהיה מהכנסות עצמיות.

עופר כסיף: כפי שנאמר כבר קודם, חייבת להיות קרן ייעודית.

עופר כסיף: ארגוני הסנגור באופן ספציפי, בלי להפחית במאומה מהחשיבות של ארגוני חברה אזרחית אחרים, יש להם חשיבות עצומה ולכן עצם ההתייחסות אליהם כאל עסקים והסתכלות עליהם דרך החור של הגרוש, כמו שאומרים, היא פגומה בלשון המעטה.

עופר כסיף: ראשית, יש פגיעה בלא פחות מרבבות עובדים שעובדים בארגוני סנגור.

עופר כסיף: הדבר השני הוא פגיעה עקיפה באוכלוסיות המוחלשות ביותר, אוכלוסיות רחבות שנפגעו עוד יותר בזמן הקורונה.

עופר כסיף: ארגוני הסנגור הם ארגונים שעל פי הגדרתם משמשים פעמים רבות כקול לאוכלוסיות המוחלשות, המקופחות והמדוכאות ביותר.

עופר כסיף: ככל שפוגעים יותר בארגונים האלה, פוגעים לא רק בעובדים שלהם ומסכנים את עצם קיומם של הארגונים הללו, אלא פוגעים באוכלוסיות המוחלשות ביותר.

עופר כסיף: הדבר השלישי שחייבים לתת עליו את הדעת הוא שארגוני החברה האזרחית בכלל וארגוני הסנגור בפרט הם חלק יסודי מהחיים הדמוקרטיים, כי אין דמוקרטיה בלי חברה אזרחית מתפקדת.

עופר כסיף: כאשר יש סכנה לקיומם של ארגוני חברה אזרחית, יש סכנה לחברה האזרחית עצמה ומכאן גם לדמוקרטיה.

עופר כסיף: לסיכום, אני אומר שחלק גדול מאותם ארגונים שאנחנו מדברים עליהם כאן, בין אם הם ארגוני סנגור או לא, הם ארגונים שנולדו בשל נסיגתה של המדינה מחובותיה כלפי האזרחים.

עופר כסיף: ההפרטות המטורפות הובילו לכך שארגוני חברה אזרחית נכנסו לנישות שנוצרו בשל מה שהמדינה הפסיקה לספק.

עופר כסיף: לכן הייתי אומר: ההפרטת וגם סגרת?

עודד פורר: תודה.

עודד פורר: חברת הכנסת אורלי פרומן.

עודד פורר: אחריה ערן וינטרוב, מנכ"ל ארגון "לתת".

קארין אלהרר: נקבל גם תשובות?

עודד פורר: כן.

עודד פורר: אני רוצה לגמור את הסבב ולחזור לאוצר.

אורלי פרומן: אדוני היושב-ראש, חברים, אנחנו כולנו עוברים בין הוועדות ומרבית הנושאים מגיעים לוועדת הכספים.

אורלי פרומן: זה סוג של תסכול.

אורלי פרומן: אנחנו שומעים סקטור אחרי סקטור אחרי סקטור.

אורלי פרומן: ציפינו, כמו שאמרת בתחילת דבריך, לתוכנית הוליסטית שנוגעת בכל אחד מהמגזרים במשק.

עודד פורר: אורלי, את ניהלת משרד ממשלתי.

עודד פורר: את יודעת שהתקופה הכי טובה למישהו שרוצה להוביל מהלכים, זאת התקופה הזאת.

עודד פורר: בחודשיים שעברו ציפיתי לטבוע ביוזמות של רפורמות שהממשלה מביאה.

עודד פורר: אגב, יכול להיות שהיינו מתווכחים ורבים עליהן פה, אבל זאת ה-תקופה להעביר כי יש התגייסות, יש סולידריות, יש תחושה שחייבים להציל את המצב.

עודד פורר: זאת ה-תקופה להוביל דברים.

עודד פורר: ומה קיבלנו?

עודד פורר: יוק, שום דבר, כלום.

אורלי פרומן: אתה לגמרי צודק וזאת תקופה שבה אני פרחתי.

אורלי פרומן: כל מי שאומר שאי אפשר לעבוד כי אין תקציב, לא מבין איך עובד משרד ממשלתי כי בדיוק בתקופה הזאת אתה יכול לעשות הרבה מאוד דברים.

עודד פורר: אתה עצמאי מאוד.

אורלי פרומן: יש לך תקציבים וזאת באמת תקופה שבה פרחנו.

אורלי פרומן: לצערי, מה שאני חוויתי במשך למעלה משנה – איפה רוב השרים?

אורלי פרומן: חלקם בכלל לא נמצאים במשרדים.

אורלי פרומן: אם אתה צריך לקבל אישור כמנכ"ל על כל דבר שהוא, השר לא נמצא והראש שלו בתהליכים הפוליטיים שקורים.

עודד פורר: לא כל השרים יודעים שהם שרים של המשרד הרלוונטי.

אורלי פרומן: זה בדיוק מה שקורה.

אורלי פרומן: בכל פעם שאני יושבת כאן, בישיבת הוועדה הזאת ובוועדות אחרות ונתקלים בבעיות כספיות, אנחנו שנינו שהיינו מנכ"לים במקביל יודעים איך שום דבר לא עוצר אותך שם, חוץ ממישהו שסוגר לך את הברז.

אורלי פרומן: לעמיתיי, שיהיו עוד מעט בקואליציה, אני אומרת שהכי מסוכן זה לאבד את הקשר עם השטח כי אז אתה באמת מנותק.

אורלי פרומן: מה שאנחנו מגלים פה זה סוג של ניתוק.

אורלי פרומן: האוצר הוא חלק מזה, אבל בשביל מה יש לך שר?

אורלי פרומן: אתם, השרים, אחראים על נושא מסוים – תדפקו על השולחנות, תהפכו שולחנות, תשבו בממשלה.

קריאה: אורלי, מסכנים השרים.

קריאה: הם בתקופה מאוד קשה של חוסר יציבות – מה המשרד הבא, מה הם יעשו בתפקיד הבא.

אורלי פרומן: אז אני לא רוצה להתנתק מהשטח וכל מה שאנחנו – חלקנו – מביאים הנה זה בגלל הקשר שלנו עם השטח והסתובבות בשטח.

אורלי פרומן: מה שאנחנו שומעים פה דיון אחרי דיון – עכשיו זה המגזר השלישי ואתמול היה דיון על המעונות והגנים הפרטיים וכמה זה נמשך והתרבות שדיברתי עליה.

אורלי פרומן: אני לא יודעת, או שבאמת מנותקים מהמציאות ולא מבינים מה קורה שם למטה, באותה מדינה שבעוד רגע לא נכיר, או שהם עושים בכוונה והם לא רוצים.

אורלי פרומן: אני לא אחזור לדבר על החשיבות של המגזר השלישי ואני חושבת שכולנו מודעים לזה, אבל חייבים לומר שהממשלה כורתת את הענף עליו היא נשענת לאורך שנים.

אורלי פרומן: הרי על כל שקל שהיא שמה, המגזרים מביאים פי 32, זאת אומרת שיש פה שהיא גם נהנית ממנוע צמיחה שהיא לא משקיעה בו הרבה כסף והיא נהנית ממכפיל כוח אדיר.

אורלי פרומן: אני רוצה לדבר איתך, עורך הדין אופיר כץ, ידידי, על אותו שולחן עגול שהיית בו ביום ראשון ותיקרא אליו ביום ראשון הבא.

אורלי פרומן: אתה יודע כמוני שלא יצא כלום מהשולחן העגול הזה, כי ככה נולדה החברה האזרחית – אני לא אשכח, שולחן עגול בחדר הממשלה עם עשרות אנשים.

אורלי פרומן: רוצים דיון ענייני?

אורלי פרומן: רוצים להגיע לפתרון?

אורלי פרומן: צריכים לשבת שם חמישה עד שמונה אנשים ממקומות שונים, לסגור עם מקבלי ההחלטות ולהפעיל את הקרנות או כל דרך סיוע אחרת.

אורלי פרומן: חברים, אם המגזר השלישי יקרוס, מדינת ישראל גם שם בבעיה.

אורלי פרומן: אני רוצה להגיד הערה נוספת, דיברתי עם אנשים שתורמים דרך קבע, פילנטרופים שעושים את זה באהבה גדולה.

אורלי פרומן: אמר לי אחד מהם: אורלי, אני מפסיק להיות פראייר.

אורלי פרומן: עד כאן.

אורלי פרומן: שם הולכת ומוקמת ממשלה עם מאות מיליונים שהולכים לזרוק על שרים וסגני שרים – הוא לא בצד הפוליטי של אף אחד – ואני נותן כסף כדי שיהיה לאנשים מה לאכול.

אורלי פרומן: אז או שיש פה איזשהו נתק בין ההנהגה לבין המציאות, שכל כך הרבה ישראלים חיים בה.

אורלי פרומן: אומר את זה אחד ואומר את זה השני – אם אתם תהיו שם, גם אנחנו נהיה שם.

אורלי פרומן: אם הממשלה תהיה שם, גם הפילנטרופיה תהיה שם.

אורלי פרומן: אנחנו מכירים את זה גם מהרבה מאוד גופים וארגונים שרוצים לתרום, אבל רוצים גם את השקל של המדינה.

קארין אלהרר: ובלי קשר, כולם במצב כלכלי קשה.

עודד פורר: תודה.

עודד פורר: עורך הדין ערן וינטרוב, מנכ"ל ארגון "לתת", בבקשה.

עודד פורר: אחריו חבר הכנסת מלכיאלי.

ערן וינטרוב: שלום לכולם, אני רוצה להציע כיוון אחר של חשיבה.

ערן וינטרוב: ניקח לדוגמה את הכיוון שהציג הנציג של החשכ"ל, על השוואה בין העמותות למגזר העסקי בנושא של 20 מיליון שקלים.

עודד פורר: תגיד לנו מה היקף הפעילות של הארגון שלך.

ערן וינטרוב: אנחנו בסדר גודל של 120 מיליון שקל, אבל בניגוד למגזר העסקי – אני מניח שרצו לעזור לעסקים קטנים ואמרו: לא נעזור לעסקים גדולים שמרוויחים הרבה כסף, לא הדין אצלנו.

ערן וינטרוב: המחזור שלנו גדול משום שאנחנו מסייעים להרבה מאוד משפחות.

ערן וינטרוב: מחזור הפעילות שלנו בחודשים האחרונים יותר גבוה גם מכיוון שהקצינו תקציבים שהמרנו עליהם וגם נכנסנו מתחת לאלונקה.

ערן וינטרוב: אנחנו משתפים עכשיו פעולה גם עם משרד הרווחה ומקבלים תקציב מסוים לסייע לסלי מזון, כפי שאמר פה קודם מנכ"ל "פתחון לב".

ערן וינטרוב: בתקופה הזאת חילקנו למעלה ממאה אלף סלי מזון, גם למשפחות וגם לעשרות אלפי קשישים נזקקים כדי להגיע אליהם הביתה, על מנת לעזור למדינת ישראל בהתמודדות עם הקורונה.

ערן וינטרוב: אין לנו שקל אחד של הכנסות עצמיות וגם לא הוצאנו אף עובד לחל"ת, מכיוון שהצוות שלנו עובד לילות כימים 18 שעות ביממה בחודשיים האחרונים, כדי לעזור לכמה שיותר אנשים.

ערן וינטרוב: לא באתי לסנגר על עצמנו.

ערן וינטרוב: הסתדרנו בעבר בלי המדינה ונסתדר גם בהמשך, רק צריך להבין שבהשוואת עמותות לעסקים, הרציונל בבסיס צריך להיות שונה.

ערן וינטרוב: נכנסנו למשבר הזה לא כשישראל נמצאת במקום טוב מבחינת שיעורי העוני.

ערן וינטרוב: צריך לזכור שגם בשגרה ישראל היא האחרונה או לפני האחרונה בשיעורי העוני ב-OECD.

ערן וינטרוב: אי אפשר להסתכל רק על החודשים של הקורונה מכיוון שאנחנו יודעים בוודאות, כפי שגם אמרו קודם הרצוג וברקת ואחרים, שהפגיעה תגיע בסוף השנה.

ערן וינטרוב: היא תגיע גם ב-2021.

ערן וינטרוב: לכן אני מפציר בחברי הכנסת וגם במי שיהיה חלק מהממשלה הבאה - גם ידידי שהולך להיות שר הרווחה, איציק שמולי – צריך להבין שללא תוכנית לצמצום עוני, שמסתכלת לא על הטווח הקצר – בעבר הייתה בכנסת נציבות הדורות הבאים וביטלו אותה – צריך לסייע עכשיו באופן חירום, אבל אם לא נסתכל על 2030, לא נגיע לשום מקום.

ערן וינטרוב: אני לא מדבר גם על המחצית השנייה של 2020 וגם על 2021.

ערן וינטרוב: בנושא של אי ביטחון תזונתי אנחנו מסייעים למאות אלפי אנשים ואין שקל אחד בבסיס תקציב המדינה לנושא הזה.

ערן וינטרוב: לכן, אם נתמקד כל הזמן רק בשאלה מה קורה עכשיו – בחלוקת חבילות מזון, למשל, האוצר שחרר תקציבים כדי לסייע לקשישים, אבל מה ההסתכלות?

ערן וינטרוב: בכל פעם שבועיים קדימה.

ערן וינטרוב: איך אפשר להיערך, אפילו מבחינה לוגיסטית או מבחינת רכש?

ערן וינטרוב: עכשיו אנחנו עושים את חודש מאי ולא יודעים מה יהיה בחודש יוני, אפילו שבועיים קדימה.

ערן וינטרוב: לכן, הבקשה שלי גם לחברי הוועדה היא להסתכל גם קצת קדימה, לא רק מעבר לאף.

ערן וינטרוב: אני מפציר בחברי הקואליציה ובממשלה הבאה שתקום להכניס בבסיס תקציב המדינה גם תקציבים שקשורים לטיפול בעוני ולאי ביטחון תזונתי, וגם לעשות תוכנית ארוכת טווח כדי שהיא תסייע גם בשגרה וגם בחירום.

ערן וינטרוב: מילה אחרונה על הנושא שהעלתה חברת הכנסת חיימוביץ' – מע"מ.

ערן וינטרוב: תראו איזה אבסורד – אנחנו ועמותות אחרות קנינו מזון, מוצרי היגיינה וציוד חירום בהיקף של מאות מיליוני שקלים, להערכתי, בכל המגזר השלישי.

ערן וינטרוב: רק אנחנו ב"לתת" – משלמים למדינה מע"מ בסדר גודל של 3 מיליון שקלים, שאנחנו לא מזדכים עליו, כדי שנוכל לסייע לקשישים נזקקים בבלימת מגפת הקורונה.

ערן וינטרוב: יש גם מס שכר שהוא ייעודי לעמותות.

ערן וינטרוב: אפשר לפנות לרשות המסים ובתקופה הזאת לעזוב את הגישה של מס לא דיפרנציאלי וכולי.

ערן וינטרוב: בנקודה הקטנה הזאת היו יכולים לתת חמצן להרבה מאוד עמותות שנותנות שירותים ומוצרים שהם חיוניים, בוודאי בתקופת החירום.

עודד פורר: תודה רבה.

עודד פורר: חבר הכנסת מלכיאלי ואחריו אני ארצה לתת לעוד גורם מבחוץ לדבר.

עודד פורר: אחר כך חבר הכנסת שוסטר.

עודד פורר: חבר הכנסת מלכיאלי, בבקשה.

עודד פורר: הוא לא נמצא.

עודד פורר: חבר הכנסת שוסטר, בבקשה.

עודד פורר: אחריך ידבר אורן מארגון "דרור ישראל".

אלון שוסטר: אני חושב שהדיון הזה, עם כל הקונצנזוס שבו, יש אפשרות לעשות סוג של אחווה בתוך הבית, שלא תמיד מאוחד כל כך.

אלון שוסטר: שילוב הזרועות בין המגזר המדינתי, הפרטי והציבורי הוא חיוני.

אלון שוסטר: אני חושב שהעמותות שפועלות בכל הארץ בתחומים רבים מבטאות, מצד אחד, את הרוח הרפובליקנית של העם למען העם, הרוח היזמית, ומצד שני את הרוח הדמוקרטית, ההומניסטית, של סולידריות ואחריות לחלש.

אלון שוסטר: המשבר הבריאותי שעברנו את הגל הראשון שלו, בינתיים בהתגייסות רחבה ובהצלחה יחסית, הוא רק ההתחלה.

אלון שוסטר: כולנו יודעים לדקלם שהמשבר הכלכלי חריף ואנחנו מכירים את המספרים.

אלון שוסטר: החשש הגדול שאני מבקש שנהיה כולנו ערים לו הוא שהקושי החברתי בכלכלה הזאת, הנפגעת, יוביל אותנו, חס וחלילה, אל הקצנה או אל החרפה של אי השוויון הכלכלי-חברתי שישראל מצויה בו.

אלון שוסטר: אנחנו בין המדינות שאי השוויון בהן אומנם נעצר בשנה-שנתיים האחרונות, אבל הוא עדיין מהחריפים ומהקשים.

אלון שוסטר: אני מרשה לעצמי לומר, שהוא מהבזויים בחברה המערבית.

אלון שוסטר: אנחנו צריכים להתבייש בכך שזהו המצב.

אלון שוסטר: אני רוצה להודות לך, היושב-ראש, ולכל החברים המקפידים לדרוש תשובות לשאלה לאן הולך הכסף.

אלון שוסטר: האם משתמשים באותם כספים עבור מענקים ועבור הלוואות?

אלון שוסטר: וכן להוריש את התביעה הזאת לוועדה הבאה.

אלון שוסטר: אני מסיים בציפייה ובתקווה שסדר-היום של הממשלה הקרובה ושל הכנסת שתלווה ותפקח יכוון, בין השאר, להקטנה משמעותית של אי השוויון הכלכלי-חברתי במדינה.

עודד פורר: תודה.

עודד פורר: המקום להכניס את זה כשמקימים ממשלה היה או בהסכמים קואליציוניים או בקווי היסוד של הממשלה, שקבעתם שלא תעשו.

עודד פורר: אני רוצה לשמוע את אורן מארגון "דרור ישראל", בבקשה.

אורן: שלום, בוקר טוב, תודה, חבר הכנסת פורר, אני רוצה להגיד שני דברים שלדעתי עוד לא נאמרו פה.

אורן: ראשית, לגבי קרן הסיוע הקיימת.

אורן: היא פשוט לא רלוונטית, וסליחה על הגסות.

אורן: עשינו מחשבון – 3,000 עמותות נכנסו והכניסו את הפרטים שלהן למחשבון.

אורן: כמובן, מחשבון אנונימי לחלוטין.

אורן: לדוגמה, עמותה עם מחזור של 2 מיליון שקלים, ששני שליש ממחזורה נפגע, מקבלת סכום עתק של 28,000 שקל.

אורן: זה פחות מעשירית מההנהלה והכלליות שלה.

אורן: ההצעה שכבר הצענו לאוצר, וחבר הכנסת פורר דיבר עליה, היא שצריך קרן מיוחדת למלכ"רים והקרן הזאת צריכה לעבוד לפי הוצאות הנהלה וכלליות, שנשארו קיימות כדי להחזיק את הארגונים האלה.

אורן: שלא נדבר על ההרחבה של פעילות הסיוע, שחברי רן מ"לתת" הציג פה.

אורן: בעניין הזה זאת צריכה להיות קרן נפרדת.

אורן: אנחנו נתנו סכום של מיליארד שקל ואנחנו עומדים על זה.

אורן: אלה סדרי הגודל של ההוצאות לפי חישובים שעשינו.

אורן: הדבר השני הוא פעילות הסיוע.

אורן: אנחנו פועלים יחד עם חמ"ל פיקוד העורף.

אורן: ביום חמישי האחרון נסגר האוהל שפעל עם פיקוד העורף ועם משרד הרווחה.

אורן: 250,000 – רבע מיליון מתנדבים – פעלו, ואלה המתנדבים שהיו רשומים ומכירים אותם.

אורן: לצערי, כל מתנדב קיבל 10 שקלים למיגון לכל התקופה, לחודש וחצי.

אורן: אפשר לקנות שלוש כפפות ומסכה.

עודד פורר: בושה וחרפה.

אורן: לא נשאר סיוע לארגונים שמקיימים את פעילות הסיוע המקיפה ביחד עם פיקוד העורף ומשרד הרווחה.

אורן: דבר אחרון, אני חייב להגיד, החבר'ה שחוזרים מחלוקת מזון ותרופות לקשישים, לזקנים, אנשים בני ארבעים וחמישים חוזרים בוכים הביתה.

אורן: הם חוזרים בוכים.

אורן: אנשים נמצאים במצוקה כלכלית אדירה.

אורן: אנשים שמעל גיל 65 במצוקה כלכלית אדירה וחייבים חייבים לסייע להם.

אורן: זה לא הנושא של הדיון, אבל זו ועדת הכספים של הכנסת, של ישראל.

אורן: אני חייב לומר את זה כאן.

אורן: צריכים לסייע לאוכלוסייה הזאת באופן ישיר, משרד האוצר צריך לסייע להם.

אורן: זה לא יעזור שאנחנו רק נביא להם חבילות מזון.

אורן: תודה רבה.

עודד פורר: תודה.

עודד פורר: חבר הכנסת אבו שחאדה ואחריו אני רוצה התייחסות של משרד האוצר, בבקשה.

סמי אבו שחאדה: תודה רבה, אדוני היושב-ראש, חברות וחברי הכנסת על הדיון המאוד חשוב הזה.

סמי אבו שחאדה: מאז שהתחלתי את הפעילות החברתית-פוליטית, מזה 25 שנים, אני נמצא בעולם של העמותות והמגזר השלישי, שעושים עבודה מדהימה.

סמי אבו שחאדה: כפי שכבר צוין פה, הם מכניסים המון כסף למדינה ולוקחים חלק גדול מהתפקיד שבדרך כלל במדינה מתוקנת, המדינה הייתה עושה.

סמי אבו שחאדה: לפעמים מדינה לא יכולה לעשות את הכול ובא המגזר השלישי, ולפעמים מדינה לא רוצה לעשות וגם אז בא המגזר השלישי.

סמי אבו שחאדה: הם עושים עבודה מדהימה.

סמי אבו שחאדה: מהניסיון שלי ביפו, למשל, משרד הרווחה היה נעזר המון בעמותות כדי לעשות דברים שהוא לא יכול היה לעשות.

סמי אבו שחאדה: הוא היה נעזר בעמותות האלה.

סמי אבו שחאדה: המדינה עדיין נעזרת בעמותות בהמון מקומות והיחס הזה הוא בושה.

סמי אבו שחאדה: קראתי את הנייר שהם שלחו לוועדה ואני חושב שיש שם רעיונות מצוינים.

סמי אבו שחאדה: הארגונים האלה מאוד מקצועיים ומאוד יעילים בעבודה שלהם.

סמי אבו שחאדה: הם אולי הארגונים שעושים הכי הרבה עבודת בית ובודקים את התייעלות שלהם.

סמי אבו שחאדה: אני חושב שצריך פגישה עם חלק מהארגונים שיכולים להוביל את המגזר השלישי בדיון עם משרד האוצר, עם דד-ליין ברור לתוכנית מוסכמת.

סמי אבו שחאדה: 200 מיליון שקלים ברמה האישית נשמע לי המון כסף, אבל אני לא יודע אם זה רלוונטי למגזר שיש לו 15% מהתל"ג.

סמי אבו שחאדה: אני באמת לא יודע מה המשמעות של המספר הזה ברמה של עשרות אלפי עמותות.

סמי אבו שחאדה: האם זה יותר ממה שהן צריכות?

סמי אבו שחאדה: האם זה פחות ממה שהן צריכות?

סמי אבו שחאדה: הן יודעות הרבה יותר טוב.

סמי אבו שחאדה: אני חושב שאנחנו צריכים עם המלצה למשרד האוצר לקיים ישיבה עם ארגונים שיכולים להנהיג את המגזר השלישי בתקופה הזאת ולצאת עם תוכנית מוסכמת ועם מספרים יותר ברורים ומוסכמים, גם עם המגזר השלישי.

סמי אבו שחאדה: הפתרון לא יכול לבוא מלמעלה.

סמי אבו שחאדה: תודה לך.

עודד פורר: תודה, אדוני.

עודד פורר: משרד האוצר, גל, יש לך הרבה מה להגיד.

גל לנדאו: אני אתחיל להתייחס לכמה דברים שהועלו.

גל לנדאו: נשאלתי בהתחלה על קרן בערבות מדינה.

גל לנדאו: מנתונים שיש לנו כרגע, אין עדיין ניצול מספק מבחינת הקרן.

גל לנדאו: אין לי נתונים מדויקים כמה הוגשו, אבל אלה נתונים לא מספיק גבוהים מבחינתנו.

עודד פורר: אתה מדבר על ההלוואות?

גל לנדאו: כן, כן, הקרן להלוואות בערבות מדינה.

עודד פורר: יש לכם חלוקה מי הגיש?

עודד פורר: יש לכם חלוקה לענפים?

עודד פורר: אמרתם שאתם לא יכולים לתת את הנתונים האלה לוועדה.

עודד פורר: שאין לכם.

גל לנדאו: לי אין כרגע בוודאי.

גל לנדאו: הצוות של ערבויות מדינה נמצא איתכם בקשר ואני לא יודע מבחינת המדיניות שלהם, אני לא מכיר את ההתנהלות שם.

גל לנדאו: אני כן יודע מבדיקות שנערכה לפני קצת יותר משבוע, שאין ניצול מספיק של הקרן בערבות מדינה.

גל לנדאו: אנחנו הוצאנו פרסום של זה בשבוע שעבר.

עודד פורר: איך אין ניצול?

עודד פורר: רק בשבוע שעבר נגמרה הקרן.

עודד פורר: נגמרו ה-6 מיליארד והרחבנו כאן ב-6 מיליארד נוספים.

עודד פורר: אתה יכול להגיד לנו מתוך 6 מיליארד שנתנו, כמה עמותות ביקשו וכמה קיבלו?

גל לנדאו: אין לי את הנתונים האלה, כפי שאמרתי.

עודד פורר: למי יש?

גל לנדאו: אלה נתונים שנמצאים אצל הצוות של הקרן בערבות מדינה.

עודד פורר: מתי תוכל להביא לנו את זה מהצוות המיוחד שמטפל בזה?

עודד פורר: בקרנות ההלוואה, כמה הלוואות ביקשו וכמה קיבלו.

גל לנדאו: אני אפנה את הבקשה לצוות של ערבויות מדינה, אני אקבל מהם את הנתונים ואני אוכל להציג, אבל אלה נתונים שאצלנו אין אותם.

גל לנדאו: הם היחידים שיכולים לראות את זה.

גל לנדאו: אני רוצה להשלים ולומר שכמו שאמרתי, לא ראינו יישום מספיק גבוה.

גל לנדאו: בשבוע שעבר הוצאנו דיוור ישיר לכל העמותות ואנחנו כן מזהים התעוררות בימים האחרונים.

עודד פורר: אתה קצת סותר את עצמך, גל.

עודד פורר: אתה אומר עכשיו לוועדה, כתשובה לטענות שעלו פה, שהניצול לא מספיק גבוה.

עודד פורר: אז תן לנו דוגמה איך הניצול לא מספיק גבוה – כמה ביקשו, כמה לא קיבלו.

עודד פורר: על סמך מה הנתון שאתה אומר לנו?

גל לנדאו: כשאני עשיתי את הבדיקה האחרונה שהייתה לפני כשבוע וחצי, הפניות היו לא גבוהות, ואני יכול להגיד שהיו פניות בודדות של עמותות שהגישו בקשה לקרן.

גל לנדאו: לכן החלטנו להוציא דיוור ישיר ולעודד.

קארין אלהרר: מה זה בודדות?

קארין אלהרר: הוא לא שומע אותי או שהוא מתעלם בכוונה?

גל לנדאו: בשבוע האחרון אנחנו מזהים התעוררות ואני יכול להגיד שאנחנו מזהים אותה באמצעות זה שעמותות פונות לחשבי משרדי הממשלה כדי לקבל אישור להמחאת זכות, שזאת בעצם החלופה לערבות בקרן לעמותות.

גל לנדאו: אנחנו מזהים פנייה גדולה לחשבים במשרדי הממשלה לחתום על המסמכים האלה, שזה אומר שהם נמצאים בתהליך של אישור ההלוואה כרגע.

גל לנדאו: אני נמצא בקשר עם לא מעט עמותות שההלוואה כבר אושרה להן ונתונים מדויקים אני אבקש מהצוות של הקרן בערבויות מדינה.

גל לנדאו: נכון לעכשיו עדיין אין לי את הנתונים האלה.

גל לנדאו: לגבי מספר שאלות שהועלו פה על מס שכר וסעיף 46.

אופיר כץ: גל, תתייחס להלוואות של ארגונים קטנים בבנקאות.

גל לנדאו: אין לי את הפילוח מי קיבל מה.

אופיר כץ: לאף אחד אין כי אף אחד לא ניגש.

אופיר כץ: זה הכול.

גל לנדאו: המסלול שהועמד הוא מסלול בתנאים מעולים, יותר טוב מכל האלטרנטיבות שקיימות כרגע בשוק מבחינת התנאים שלו.

גל לנדאו: יש פה הליך בירוקרטי שתוך כדי למידה הוא שופר משמעותית מתחילת המשבר, ובוודאי שהוועדה ויושב-ראש הוועדה מכירים.

גל לנדאו: הם עורכים על זה דיונים סדירים.

גל לנדאו: יש פה עניין של כמה ימים.

גל לנדאו: מדוע העמותות לא מנצלות?

גל לנדאו: אני בוודאי לא יודע להגיד, אבל הקרן קיימת, עומדת, ומאפשרת לעמותות - - -

אופיר כץ: אני אגיד לך, בגלל שהם באים לבנק והבנק - - -

גל לנדאו: צריך לעודד את הארגונים להשתמש.

עודד פורר: גל, סליחה רגע.

עודד פורר: אופיר כץ, בבקשה.

אופיר כץ: הבנקים לא מכירים את המסלולים האלה של הלוואות לארגונים קטנים.

אופיר כץ: באה המדינה ואמרה: מחזור של עד 4 מיליון שקל – ניתן הלוואות ללא ערבות.

אופיר כץ: בדקתי בכמה בנקים והם בכלל לא שמעו על המסלול הזה.

אופיר כץ: לא פלא שארגונים לא פונים אליהם.

עודד פורר: גל, תגובתך.

גל לנדאו: קודם כל, אנחנו לא מכירים את זה.

גל לנדאו: אני לא שמעתי תלונה משום ארגון.

עודד פורר: הנה, קיבלת.

גל לנדאו: אם תעבירו אלינו את התלונות אנחנו נבדוק אותן מייד.

גל לנדאו: אנחנו הוצאנו דיוור ישיר בחתימת סגנית החשב הכללי עם התנאי הזה, עם ההקלה לעמותות.

גל לנדאו: מסמך רשמי שלנו.

גל לנדאו: לא העלו לנו שום בעיה בנושא וככל שאתם מזהים בעיה, נעשה בדיקה של זה מול הבנקים.

קארין אלהרר: סעיף 46.

גל לנדאו: לגבי הסוגיה של מס שכר, סעיף 46, התשלום של מע"מ על הרכישות שניתנו על סלי מזון – אלו שאלות שצריך להפנות לרשות המסים, זאת מדיניות שלהם.

גל לנדאו: יש לי את עמדתי האישית, אבל זה לא הנושא.

גל לנדאו: הם אחראים על התחום הזה וצריך לברר איתם האם זה אפשרי, מה הפרוצדורה, מדוע ולמה.

גל לנדאו: עלו כמה שאלות לגבי התקציב של סלי מזון ותקציב למחשבים.

גל לנדאו: הועברו כל מיני תקציבים ואולי אחר כך נציג אגף התקציבים יוכל לפרט על הפעילויות שנעשו באמצעות משרד הרווחה בנושא.

גל לנדאו: עלתה שאלה לגבי הסיוע שניתן בגין החזרת עובדים מחל"ת, שזה לא חל על העמותות.

גל לנדאו: למיטב ידיעתי, עדיין לא פורסם איזה סיוע כזה.

גל לנדאו: יש מחשבה.

עודד פורר: פורסם על סיוע כזה, אבל עדיין אין סיוע כזה.

עודד פורר: בדרך כלל, סדר העבודה בממשלה הזאת הוא שמפרסמים במסיבת עיתונאים סיוע שנותנים, ואז מתחילים לעבוד עליו.

עודד פורר: עד לרגע זה, אותו סיוע שפורסם לפני שבועיים, לדעתי – פורסם באותיות קידוש לבנה בכל מהדורות החדשות, אצל כל הכתבים הכלכליים – עד לרגע זה שום סיוע כזה לא הונח, לא על שולחננו ואפילו לא על שולחנכם.

גל לנדאו: אני לא יודע על בסיס מה נאמר שזה לא יחול על עמותות או שכן.

גל לנדאו: למיטב ידיעתי זה לא הוחלט ואנחנו פועלים באמצעים שלנו כדי לוודא שגם עמותות ייהנו ממנו בלי שום הגבלה בצורת ההתאגדות.

גל לנדאו: עלו פה כמה בקשות/שאלות להפריד את ה-200 מיליון מהקרן המרכזית שהוקמה.

גל לנדאו: אנחנו סבורים שזו טעות.

גל לנדאו: אפשר להסביר לכם במפורט למה.

עודד פורר: כן, תסביר למה.

עודד פורר: תסביר למה.

גל לנדאו: זה יפחית מאוד את התקציב שיכול להינתן לעמותות.

עודד פורר: אנחנו לא אומרים שזה יהיה במקום אלא בנוסף.

עודד פורר: העיקרון הוא שלא תוכל לקבל משתי הקרנות, אבל עמותה שמתאים לה המסלול הקיים שאישרתם, תוכל לגשת שם ושם, לפי היקף הכסף שיש, היא תוכל ליהנות ממנו.

עודד פורר: בנוסף לכך, יש מסלול של 200 מיליון שקל לעמותות שהוא יותר נוח ויותר מתאים.

עודד פורר: עמותה שמתאימה למסלול העסקי תהיה במסלול העסקי – להערכתי, מעט מאוד יהיו שם, ומי שלא יהיה במסלול של ה-200 מיליון.

עודד פורר: אגב, כפי שהובטח לוועדה על ידי משרד האוצר ומנכ"ל משרד האוצר.

גל לנדאו: הובטח בזמנו ואכן הוקצה סכום של כסף לעמותות.

גל לנדאו: בין אם זה יוקם בקרן נפרדת או ישולב בקרן אחרת או בכמה קרנות שונות, זה יותר בטכניקה.

גל לנדאו: סכום כזה הוקצה והוא יועבר לסכום גבוה יותר.

גל לנדאו: אני אגיד שנאמר גם בקרן הכללית שזה לא אותו מסלול ולא אותם קריטריונים.

גל לנדאו: הסיוע שיש לעמותות הוא לא לפי אותם תנאים של הסיוע לעסקים.

גל לנדאו: יש התייחסות מיוחדת גם לגבי תנאי הסף וגם לגבי אופן החישוב של המענק.

עודד פורר: ועדיין זה משאיר הרבה מאוד גופים מחוץ למערכת.

גל לנדאו: יכול להיות שיישארו גופים מחוץ למערכת.

עודד פורר: לא יכול להיות.

עודד פורר: יהיו.

גל לנדאו: בדיוק בשביל זה אנחנו עובדים על מענה משלים, כמו שאופיר תיאר קודם.

גל לנדאו: אני מבין את התסכול על לוחות הזמנים, אבל אלה נושאים מורכבים.

גל לנדאו: יש כאן אתגרים גם משפטיים וגם אחרים שאנחנו מנסים לפתור.

גל לנדאו: אין כאן שום כוונה לעכב.

גל לנדאו: חברינו ממנהיגות אזרחית ועמותות רבות שאנחנו בקשר איתן יודעים טוב מאוד על המאמצים שנעשים לשחרר את הכספים האלו.

עודד פורר: גל, אתה יודע להגיד לי כמה עמותות יש היום במדינת ישראל?

גל לנדאו: יש 15,000 עמותות עם אישור ניהול תקין.

עודד פורר: כשנכנסתם למשבר לפני חודשיים, מה היעד שהצבתם לעצמכם?

עודד פורר: כמה עמותות אתם רוצים שלא ייסגרו?

עודד פורר: הרי ברור לחלוטין שתהיה פגיעה.

עודד פורר: מהו היעד?

עודד פורר: מהו ההישג הנדרש שלפיו פועל משרד האוצר?

עודד פורר: כמה מתוך 15,000 העמותות האלה צריכות להישאר בחיים אחרי האירוע?

עודד פורר: כמו שיש עקומה, שנראה שזה לא אקספוננציאלי.

גל לנדאו: אני לא חושב שצריך להגדיר יעד מספרי מתוך 15,000 ואני אסביר למה.

עודד פורר: במה כן הגדרתם יעד?

גל לנדאו: עמותה היא מבנה משפטי מסוים.

גל לנדאו: יש עמותות שמעניקות שירותים ויש עמותות שעושות העברה של משאבים ממקום אחד למקום שני, יותר מנגנון חלוקתי.

גל לנדאו: יש עמותות שהן מבנה משפטי לפעילות פרטית של אנשים.

עודד פורר: האם אתה יודע לתחום מתוך 15,000 העמותות כמה מהן מגזר שלישי שהמדינה תומכת בהן, מקבלת מהן שירותים, נעזרת בהן?

עודד פורר: מה היעד?

עודד פורר: איך אתם תמדדו את עצמכם בעוד שלושה חודשים?

עודד פורר: כשאתם תבואו לוועדת החקירה הממלכתית שתוקם על ההתנהלות במשבר הזה, מה היעד?

עודד פורר: לאיזה יעדים כיוונתם?

גל לנדאו: זה לא כיוון מספרי.

גל לנדאו: יש עמותות שעושות פעילות חברתית, שנותנות פעילות בשטח.

עודד פורר: מה היעד שלכם?

עודד פורר: כמה מהן לא ייפגעו בסוף המשבר כיעד, שעל בסיס זה אתם עובדים?

גל לנדאו: אנחנו אצלנו לא קבענו יעד כזה.

עודד פורר: לא קבעתם יעדים.

עודד פורר: תודה רבה.

עודד פורר: תודה.

עודד פורר: אני חייב לומר, האמת כבר די נשבר מהסיבובים שאתם באים לפה פעם אחר פעם ומסובבים אותנו.

עודד פורר: בלי נתונים, בלי הכנה.

עודד פורר: אתה מגיע ואומר לי: לא, זה לא זה, זה פופטיץ באגף ההוא.

גל לנדאו: הובטח בזמנו.

גל לנדאו: זה יותר בטכניקה.

גל לנדאו: הוא יועבר בסכום גבוה יותר.